Thriller-en inspiratutako Conversak • ZUZEU\nThriller-en inspiratutako Converse All Star-ak\nOndo janztea gustatzen zait -eta ez diot oinetako hauengatik- baina ez, ez dut modaz hitzegingo Zuzeun. Lagun bati eskatu nion hori aspaldi, hainbeste politikak pertsona grisak bihurtuko gintuelakoan, gure bizitzan, arropan behintzat, kolore pixka bat jartzeko. Zuzeu Vogue-ren mailara eramateko erronkarekin ez da ausartu ordea fitxatu nahi nuen ‘cool-hunter-a’.\nEz naiz ni hasiko udazken honetako tendentziak zeintzuk diren azaltzen, baina ikusitakoaren arabera, gauza bat argi dago. ‘Pop-aren Erregea’ modan dagoela, oraindik.\nKrisi garaia, aukera garaia ere ba omen da -lastima goiz irtengo garela, Alemaniarekin batera, ZP-inotxo dixit- . Eta tartean Michael Jackson hiltzen bada, are gehiago. Hiru hilabete pasa dira dagoeneko -nahiz eta lehengo astean lurperatu zuten, ez dut jakin nahi nola egongo zen gorpua- eta erropa markek ez dute denbora galdu. Opor gutxi uda honetan.\nBereak bezalako jakak, oinetakoak eta kamisetak non nahi ikusi ditugu. Baina antza, jada zer imitatu ez dakitenez, bete betean murgildu dira bideoklipetan, inspirazio bila. Eta nondik hasi? Ba, zu edo ni hasiko ginatekeen toki beretik. Bideoklip honetatik.\n‘Pop-aren Erregea’ “omentzen” duten Converse Chuck Taylor hauek gorriak dira, Michael Jacksonek zombiarena egiten duen bideoklip honetan daraman jaka bezalakoa, olio orbanak ditu alboetan, eta zati batzuk urratuta agertzen dira. Lokarriak, txaketaren botoiak balira bezala daude jarrita -adorno bezala- eta oinetakoa erdian duen kremailera batekin lotzen da. “Antes muerto que sencillo”.\nEta nori otu zaio hau? Ez, ez da Japoniarra -oinetako eszentrikoen paradisua, Transformerseko zapatilak merkaturatu zituzten han, besteak beste- baina ez zabiltza oso urrun. Mark Ong delako Singapurreko artista batek sortu ditu. Edizio limitatua omen da, 350 dolar besterik ez. Orrialde honetan egin dezakezu erreserba. Bidalketa gastuak –denda hau Singapurren dago- ez dakit zenbat izango diren, huskeria seguruenik.\nTransformers filmean inspiratutako oinetakoak. Nike-ek atera zituen Japonian eta robot bilakatzen dira.\nEz zaizkit bereziki dotoreak iruditzen –jantzita ez dira hain gaizki gelditzen– baina onartu beharra daukat atzo gustora asko jarri izango nituela, inongo lotsarik gabe, nahiz eta Iruñean egon eta ez New Yorken.\nZapata berriekin joan nintzen unibertsitatera. Futboleko botak ez direla lehenengo partidan estreinatu behar, hori ondotxo dakit, baina zapatak? Klaro, Ama gertu ez dabilenean bistakoa dena, ezkutuan gelditzen da sarritan. Ez nuen denbora gehiegi behar izan horretaz ohartzeko, baina beranduegi zen.\nEguna amaitzean elbarri baten moduan itzuli nintzen etxera, ibili ezinik, 20 minutuko bidea egiteko ordubete erabiliz. Neskek Larunbat gauetan bezala, oinetakoak eskuetan eramatea ere pentsatu nuen, baina oraindik ez zuen ilundu eta lotsa eman zidan. Etxean zapatak kentzean ikusi nuena hobeto ez dizuet kontatuko, baina sentitu nuena… Pentsatzen ari zaren horren pare, ia ia.


Unairen erronkak - Habilitas Creative Play\n2020-04-10 /in berriak /by itziarmar\nHabilitas Creative Play ere etxean geratzen gara. Gelditu, arnasa hartu eta hausnartzeko garaia da. Baina sortzeko, gozatzeko eta familian ikasteko ere denbora badago. Horregatik, astero eta gure kide Unairen eskutik, gure Youtube-ko kanalean Legoko piezekin erronka txiki bat argitaratuko dugu, sortzeko eta esprimentatzeko. Espero dugu zuen gustukoak izatea eta denboralditxo sortzailea elkarrekin pasatzea.\nArgazkiak edo bideoak bidaltzera anima zaitezte!\nTags: educación, reto\n(izena eman) Taller de Arte


Zornotza ST taldeak bere tokia aurkitu du EBA Ligan | Federación Vizcaína de Baloncesto – Bizkaiko Saskibaloi Federazioa | Todas las informaciones del baloncesto vizcaíno federado y escolar. Bizkaiko Saskibaloi federatuaren eta eskolaren berri guztiak hemen\nHome » Berriak, Nagusiak » Zornotza ST taldeak bere tokia aurkitu du EBA...\nZornotza ST-k EBAn jokatuko du 17/18 denboraldia. Ez dago atzera bueltarik. Ez du dagokion kirol merituengatik dagokion Zilarrezko LEB mailan jokatuko ezta autonomia edo lurralde mailako multzo baten ere, izan ere Zilarrean izena emateko dokumentazio emateko eran izandako akats batek hori ekarriko luke. Bukatu da amesgaiztoa eta orain taldea osotu beharra daukate ahalik eta azkarren.\n60 urteko historian izan duen udarik zailena izan du talde Zornotzarrak. Zornotzan eta Bizkaian Urrezko LEB mailarako play-offekin sortutako ilusio berezi hori amesgaizto bihurtu zen uztail amaieran bidalitako dokumentazio batek Zilarrezko LEB mailatik kanpo utzi ziotenean. Espainiako Federazioak plaza hori berehala bete zuen eta Zornotza errekurtsorako aukera gabe geratu zen.\nKirol Kontseilu Gorenera jo zuten eta honek ia hilabete behar izan zuen ebazteko. Irailean sartuta Kirol Kontseilu Gorenak ez zuen zornotzarren errekurtsoa onartu. Momentu horretan ohiko justiziara jo zuten eta bertan etetea eskatu zitzaion Auzitegi Nazionalari, honek azken aste honetan ezezkoa eman duelarik. Paraleloki Espainiako Saskibaloi Federazioko Batzorde Delegatuak epe berri bat zabaldu zuen EBAko 3 plaza betetzeko A multzoan eta hor aurkitu du tokia Zornotzak.\nJoxe Etxebarria, presidente Zornotzarren hitzetan, EBA ligan jokatzeak ez ditu gure helburuak betetzen: “ Ez gara EBAko izen ematearekin konformatzen. Etxeko gainontzeko taldeentzat goi mailan talde erreferente bat izatea eta Bizkaia eta Amorebietan talde erreferente bat izatea garrantzitsua da baina guk gurea dena lortzeko borrokan jarraituko dugu zelaian eta auzitegian. Gure ustez, taldea, herria, lurraldea eta zaletuak zilarrezkoak dira eta han izan behar dute”.\nJokalari bizkaitarrak galdu eta gero taldea osatu beharra ez da erraza izango. Argi dago taldea horren azkar osotu beharrak kalte egingo diola baina Etxeberriak ez du denborarik galtzeko “ Denboraldia asteko 4 asteren faltan oso zaila da taldea fisikoki, teknikoki eta taktikoki prestatzea, ezta jokalariak fitxatzea. Ez ditugu gainontzeko baldintza berdinak baina gure aukera izan da maila horretan izena ematea. Berria jaso eta berehala lanean hasi gara ahalik eta talde lehiakorrena sortzeko helburuarekin”.\nZornotza honen buruan Mikel Garitaonandia izango da “ lehendabiziko minutuetatik arazoekin hasi ginen baina proiektu honekiko konpromisoa hartu genuen, geunden mailan geundela. Proiektu honek duen onena teknikoen alboan dauden pertsonak dira, Fernando eta Julen, gugan sinistu eta berton geratu direlarik”, esanez bukatu du hitzaldia Zornotza ST taldeko presidenteak.\nBueltan da XLV. Paules Torneoa-XXIII: Zazpe Memoriala 2017 Hurrengo sarrera :


Euriak hainbat lurjausi berri eta arbola baten erorketa eragin du gurean — Berbia\nEuriak hainbat lurjausi berri eta arbola baten erorketa eragin du gurean\nKalegoiena parean jausi zen arbola erretiratzen (Arg: Goiena)\nKalegoiena parean jausi zen arbola erretiratu dute eta Zubillagan edo Urrexolan izen diren lurjausiak aztertzen aritu dira udaltzainak\nEuriak arazo ugari sortu ditu azken orduotan gurean berriro. 79 litro metro karratuko bildu ziren atzo eta gaur beste 19 bat pilatu dira jada. Ondorioz, putzuak eta ur baltsa handiak sortu dira errepideetan eta lurjausiak ere izan dira hainbat lekutan. Baina gertakari ikusgarriena Kalegoiena parean izan zen atzo, erreka aldameneko arbola bat errepidera jausi baitzen, zorionez, ez zuen ez inor ez ezer azpian harrapatu. Suhiltzaileek moztu eta erretiratu zituzten errepidea eta espaloia oztopatzen zituzten adarrak, atzo bertan, baina ingurua garbitzeko lanak gaur amaitu ditu herri-lanetako taldeak.\nNekezagoa izango da Zubillagan edo Urrexolan izan diren lurjausien garbiketa. Zubillagan, Erguina zaharra baserrirako bidean lurjausi handia izan zela adierazi digu udaltzainburuak eta Urrexolan ere beste bat gertatu ei zen baina zenbaterainokoa den eta nola garbitu, gaur ikustekoak ziren. Araotzeko errepidera ere harri ugari jausi omen zen atzo baina udaltzainek erretiratu zituzten.\nGI-2630 errepidean berriz, Zubillaga eta Elorregi artean lurjausi berri bat izan da gaur goizean, aurretik jada seinaleztatuta zegoenaz gain. Udana itxita dagoela kontutan hartuta, herriko irteera bakar den hori bereziki zaintzen ari dira udaltzainak eta hala egin dezaten eskatu zaio Ertzaintzari ere.\nMadalenan bidegorria itxi egin zen atzo, errepide nagusiaren azpiko tunelaren parean eta Torreauzorako beste puntu batean ere, putzu handia sortu zelako. Eta bidegorrian jarraituz, Torreauzon ere, erreka irteteko arriskua zegoela jakinarazten zuten seinaleak jarri ziren atzo. Urrexolako Errota baserrian ere ura sartzeko puntuan egon zen atzo hainbat momentutan. Euriak eragindako arazoen kronika honetan Arantzazun, gizonezkoen komuna itxi beharra izan zela esan behar da, harkaitzetik ur asko sartzen ari baitzen.\nEguraldia alde batera utzita, beste arazo edo istripu bat ere izan zen Txaketuaneko bidegurutzea mugatzen duten pibote hidraulikoetako batekin, larunbatetik iganderako gauean. Zabor bilketan aritzen den kamioietako batek pibotea kolpatu zuen eta ez gora-ez behera, erdi mailan geratu zen, matxuratuta. Ez dio trafikoari eragiten, ibilgailuak aldamenetik pasa baitaitezke. Gaur konpontzekoak ziren.


Material Aurreratuen Ingeniaritza Masterra - master - UPV/EHU\nMaterial Aurreratuen Ingeniaritza Masterra\nHerrialde garatuetan, produkzio sektore helduek etengabe berritu behar dute bizirik irauteko. Horrek material berriak diseinatzea eskatzen du (nanomaterialak, biomaterialak, etab.), aplikazio konbentzionalentzat, aurreratuentzat eta garatzeko bidean daudenentzat, edo aplikazio berriak sortzea jada existitzen diren materialentzat, berrikuntzaren ikuspegitik.\nMaster honek prestakuntza sendo bat eskaintzen du Materialen Ingeniaritzaren alorrean, eta uztartu egiten ditu haien familia nagusiei eta propietate garrantzitsuenei (metalikoak, polimerikoak, zeramikoak, konposatuak eta funtzionalak) buruzko ezagutzak eskuratzea –alde batetik– eta haien aplikazioak arlo eta produktu askotarikoetan kudeatzeko behar diren trebetasunak –bestetik–.\nHelburua izanik ingeniaritzako profesionalen prestakuntza (ingurune aplikatuak) eta ikerketa (ingurune zientifikoak), ikasleek beren interes partikularrak ase ahal izango dituzte prestakuntza programa baten bidez, zeina, Materialen Zientziatik abiatuz, lorpena/fabrikazioa eta egitura/propietateak korrelazioaz, hautapenaz eta diseinuaz arduratzen baita.\nMaster honen bidez zuzenean sar daiteke Materialen eta Prozesu Iraunkorren Ingeniaritza / Engineering of Materials and Sustainable Processes doktorego programara.\nAGUIRREZABAL TELLERIA, IKER\nMaterialen profesionalak trebatzen ditu, automozioa, energia, proiektuak, siderometalurgia… bezalako sektore produktiboetan.\nOrdutegia bateragarria da lan batekin, irakasgaien txanden urteko errotazioagatik.\nBorondatezko praktikak enpresetan (produkzio sektoreak) eta/edo ikertaldeetan (unibertsitatea eta zentro teknologikoak)\nZeharkakotasuna prestakuntzan eta irteera profesionaletan: materiala/teknologiatik produktu/industriaraino.\nAutomozio sektorea, aeronautikoa, eraikuntza, energetikoa, plastikoa, kimikoa, siderometalurgikoa eta zerbitzuak.\nKalitatearen kudeaketa eta bermea produkzio industrian.\nIkerketa eta garapena zentro teknologikoetan.\nIndustriako I+G+b sailak\nXehetasun industria (materialak eta produktuak) industria sektoreetan.


urtarrila 2021 - Otamotz : Otamotz\nA-636 errepideko bidesariari ez esan diote garraiolariek eta auto gidariek\n100 inguru ibilgailu batu dira Hiru garraiolarien sindikatuak deitu duen protestara. A-636 Peajerik Ez Plataformak ere bat egin du deialdiarekin\nZumarragako EH Bilduk uraren pribatizazioaren "eragin izugarriak" salatu ditu\n2007tik 2020ra KPIaren igoera %21eko izan dela eta uraren zerbitzua (kontsumoaren arabera) %30 eta %80 artean igo dela diote\nSarrera loriatsuaren berpiztea\nIndustriak indar handia eduki izan du Urretxun, eta horren erakusgarri izan da herriaren sarrera. Enpresa gehienak itxi egin zituzten, baina pixkanaka berpizten ari da ingurua.\nUrretxu gorriz markatutako herrien zerrendara hurbiltzen ari da\nZumarragak 712,76 kasu izan ditu 100.000 biztanleko azken 14 egunetan eta Urretxuk 424,66\nFernando Alvarez Busca (kazetaria)\n«Kazetaritzaren edukiak inoiz baino merkatu handiagoa du»\nFernando Alvarez Buscak (Iruñea, 1978) herrialde askotan lan egin du. Aita urretxuarra zuen eta ama zumarragarra du. Hala, gertutik jarraitzen du bi herrietan gertatzen dena.\nZumarragako Udalak Kaminpe eta Argixao industrialdeko bidegurutzea lotzen dituen bidegorria argiztatu du\nArcelorMittalek bere lurretan dagoen sare elektrikoa doan erabiltzen eta farolak bere lurretan jartzen utzi du\nUrretxu zazpigarren gaikako bilketaren sailkapenean eta Zumarraga hamazortzigarren\nSasietak pasatako datuen arabera, Urretxun zaborraren %79,2 gaika jasotzen da eta Zumarragan %73,9\nIrimoko gurutzeko oilarra erori egin da\nManuel Guridik egin zuen eta urte asko eman ditu gurutzean\nZumarragako anbulatorioko Etengabeko Arreta Gunearen aldeko manifestazioa egingo dute larunbatean\nIsabeleko zubiraino joango dira, Zumarragakoak Zumarragatik eta Urretxukoak Urretxutik\nAuto eta kamioi ilara, A-636 errepideko bidesarien aurka\nLarunbatean egingo dute: Mugitegi industrialdetik abiatuko dira, 10:00etan\nUrretxuko liburutegiak orri markagailu lehiaketa antolatu du\nUrretxuko liburutegiak 50. urtemuga ospatzeko antolatu dituen ekitaldien artean, Unai Madinak liburu aurkezpena egingo du gaur. Orri markagailuen lehiaketa ere martxan da.\nAsier de la Iglesiak Txispa markako garagardoa egiteari utzi beharko dio\nBeste enpresa batek antzeko izena eta logoa erregistratuak dituela esan dio


Liburua Otegi | Mina areagotu badut, bihotzez sentitzen dut\nOtegik biktimei: 'Mina areagotu badut, bihotzez sentitzen dut'\nErabili beharreko bidea "borroka baketsua eta desobeditzailea" dela uste du Otegik, "gai etiko eta politikoengatik".\nArnaldo Otegi Batasunako agintariak "barkamena" eskatu die ETAko biktimen senitartekoei laster argitaratuko den liburu batean. "Batasunako bozeramaile bezala mina areagotu badut, bihotzez sentitzen dut".\n"Ezker abertzaleak mina egin duela aitortzen dut, eta nik harago joan nahi dut. Bozeramaile gisa (eta Batasuneko bozeramaile guztien izenean hitz egiten dut) ETAren ekintza armatuaren biktima izan direnen senitartekoei mina, sufrimendua edo iraina areagotu badiet, barkamena eskatu nahi diet, zintzoki; sentitzen dut, bihotzez", adierazi du Otegik laster argitaratuko den elkarrizketa-liburu batean. Gara-k lan horren zati bat aurreratu du gaur.\nHilaren 28an argitaratuko da liburua, eta besteak beste, terrorismoarekin jarraitzeko egokitasunaz mintzatzen da: "Gaur, inork, edozein testuingurutan, borrokarako zein bide erabiliko nukeen galdetuko balit, argi eta garbi, borroka baketsuaren eta desobeditzailearen alde egiteko esango nioke, gai etiko eta politikoengatik".\n"ETAko militante" izan zela eta "frankismoan, borroka armatua erabili izana" onartu ostean, "salbuespenezko baldintza politiko eta sozialak" daudela ulertu duela dio elkarrizketan. "Ez naiz hipokrita", dio.\nLiburua Logroñoko espetxean dagoela egin dute, eta Gerry Adams Sinn Feineko buruzagiaren hitzaurrea du.\nEzker abertzalearen "eztabaida estrategikoaren" inguruan, "aurrez aurre jarritako bi ikuspegi" zeudela onartu du; "bistakoa da krisi bat egon zela".\n"Guk planteatzen genuen estrategia politikoa baino beste biderik ez zegoela uste genuen. Eta hainbat gertaerak, Inaxio Uriaren heriotzak, Opuseko unibertsitateko bonbak, edo lehenago, Isaias Carrascoren heriotzak, gure barruan tentsio handiko uneak biziarazi zizkiguten", azaltzen du.\nLiburuko beste puntu batzuetan, 2007ko maiatzean, Genevan, Batasunak PSOErekin eta Espainiako Gobernuak ETArekin izandako elkarrizketen hausturaz mintzatzen da. Ildo honetan, Barne ministro zen Alfredo Perez Rubalcabak ezker abertzaleko buruzagiak atxilotuak eta espetxeratuak izango zirela esan zuela ohartarazi zieten nazioarteko komunitateko hainbat ordezkarik, ondoren gertatu zen bezala.\nPSOEren Gobernuaren inguruan, "keinuak egiteko denbora nahikoa izan zuten, eta nazioarteko komunitatearekin hainbat gai adostuta zituzten, gaixo dauden presoena, esaterako, baina uko egin zioten", adierazi du.


Euskadi eta Nafarroatik mendi-ibilietarako bost aplikazio onenak | Blog Guuk\nGuztion bizitza errotik aldatu digu 2020. urteak, egun batetik bestera. Hala eta guztiz ere, distantzia sozialari hoberen eusten zaion tokian denbora gehiago igarotzeko aukera paregabea ekarri digu; Euskadi eta Nafarroan ditugun paradisu naturaletan egoteko aukera, alegia. Izan ere, tokiko turismoaren goraldiak jatorri zehatza du: trafikoa handitu egin da gure herriko mendi ibilbide eta paraje naturaletan. Mendi-ibili berrietan barrena ibiltzeko bost aplikazio proposatzen dizkizuegu, bide berriak aurki ditzazuen.\nEuskadi eta Nafarroako mendietan ibiltzea\nIbiltzea edo paseatzea naturan murgildu, inguruak miatu, erlaxatu eta aire freskoa arnasteko modurik onena da. Eta ondo dakizu Guuk-en izugarri gustatzen zaigula gure zelaien berdea. Hamaika aldiz esan dizugu, ezta? Berdea... berdea da! Ez al zaizue iruditzen berdea berde denetik are berdeagoa dela gure hegal eta mendiak janzten dituen alfonbra?\nIbiltzea beti izan da pentsatzeko metodo onenetako bat. Horretarako ez duzu mugikorra behar, baina, estaldura ona eta teknologia egokia eskura badituzu, lagungarriak izan daitezke, nor berearekin konektatzeko. Gainera, ongizatea eta segurtasun pertsonala areagotu ditzakete kirola inguru naturaletan egitean ari zarenean; bereziki, gu gidatzea eta inspiratzea xede duten mendi-ibilietarako aplikazioek.\nGuuk-en mendian ibiltzeko gehien gustatzen zaizkigun aplikazioak erakutsi nahi dizkizugu. Praktiko-praktikoak dira, eta, horregatik bakarrik bada ere, merezi du mugikorra motxilan sartzea. Hitza hitz.\nBokata eskuan, aire freskoaren bafada bakoitza sentitu eta gertuen duzun paradisuan murgiltzeko gomendatzen dizugu. Gailurretik ikusita, arazoak ez dira horrenbesteko arazo, ezta? Aurrera, lagun!\nXendetan eta mendian ibiltzen direnen aplikazio nagusia da. 12 urte pasatxo ditu, eta, hartan, Wikiloc zortzi milioi ibilbidetik gora aurkituko dituzu. Hiru milioi eta erdi erabiltzaile inguru daude erregistratuta, eta datu-base hori erabiltzen dute inspirazio-iturritzat bidaiak eta txangoak antolatzeko. Bestalde, informazioa ematen du txirrindulari, korrikalari eta eskiatzaileentzako ibilbideei buruz, besteak beste.\nAskoren aburuz, mendian ibiltzeko doako aplikazio hoberena da, iPhone eta Android gailuetarako. Wikiloc erabiliz, ibilbide bikainak aurkituko dituzu etxetik gertu, baita hurrengo oporretarako hautatzen duzun planetako edozein bazterretan ere.\nZaharra berri, korrikalari eta txirrindularientzat. Kirolarientzako sare sozial bat ere bada, eta mendian ibiltzeko doako aplikazio osatuenetako bat. Ibilbideak webgune baten bitartez kudea ditzakezu, eta GPS bidez eskaintzen duen jarraipena oso erabilgarria da.\nOrdaindu beharreko premium aukera ere badu, funtzionalitate gehiagorekin. Androiden eta iOSen erabil daiteke.\nGaia grezierazko hitz bat da, Ama Lur esan nahi duena. Aplikazioak basoan bidea topatzeko ezaugarri funtzionalak ditu. Halaber, jabetza pertsonal eta publikoko ibilbideak eskaintzen ditu. Berdin du mendian eskalatu nahi duzun edo basoan zehar paseatu, besterik gabe; Gaiak GPS onenetako bat dauka, eta zure jardueraren jarraipena egiten du. Beti dago eguneratuta eta beti da funtzionala. Erabiltzaileen iritziz, lokalizazioaren funtzioa zehatz-zehatza da, eta ez du bateria agortzen.\nAplikazioa ezertxo ere ordaindu gabe deskargatu dezakezu. Ezaugarri hoberenak erabili nahi badituzu, ordea, premium mailako kide izan behar duzu.\nAplikazio aitzindarietako bat da kirolariei zerbitzuak eskaintzen, eta, denborak aurrera egin ahala, ospea eta arrakasta lortu ditu.\nKirol-jarduera mordoaren jarraipena egin daiteke, eta emaitzen erregistroa osatu. Izan ere, Endomondok oso funtzionalitate interesgarriak eskaintzen ditu; esate baterako, erronka pertsonalak sor daitezke, norbere buruarekin edo kuadrillakoekin lehiatzeko. Zenbaitek uste dute Stravaren antzeko aukera bat dela, eta, noski, Android eta iOSerako bertsioa du musu-truk. Baina, espero bezala, premium bertsioa ere badu, doakoak baino funtzionalitate gehiago eskaintzen dituena.\nAllTrails mendi-ibilietarako aplikazio ezagunenetako bat da, deskargatu daitezkeenen artean. Munduan zehar, 100.000 lagunek baino gehiagok darabilte, mendian ibiltzeko, txangoak egiteko, trekking edo trail runningean aritzeko, edo mendiko bizikleta erabiltzeko, adibidez. Ibili bitartean, ibilbideari buruzko informazio interesgarria ematen du, eta aurrerapenen jarraipena ere egin dezakezu, GPS sistemaren bitartez.\nDoako bertsioa ez dago batere gaizki, zeure ibilbideak sor baititzakezu irudiekin, testuarekin eta geolokalizatzaileekin, eta gorde edo lagunekin zein AllTrailseko erabiltzaileekin partekatu. Zer eskaintzen du ordainpeko bertsioak? Bada, besteak beste, mendiko ibilbideak Internetera konektatu gabe gorde daitezke, eta trekkingeko zure mapak diseinatu eta inprima ditzakezu.\nSekula zapaldu gabeko berde ugari duzu etxe ondoan, eta hortxe duzu zain. Animatuko zara?\naplikazioak app mendi-ibiliak


Ea ulertzen dugun • ZUZEU\nEgoera ezberdin askotarako egokia izan daitekeen galderarekin dator Maialen Lizarralde Uriolara, “Zure inguruko ze gizatalde ez duzu ulertzen, beharrik ere ez duzulako?”\n“Indarkeria ergelen arma perfektua da. Are gehiago, ergelen triunfo-karta da, erantzun inteligente bat ematea ia ezinezko egiten duen ergeltasun mota bakarra den heinean; ziur aski giza existentziaren tragedia handienetako bat da hau”, David Graeber (The utopia of rules, 2015).\nIndarkeria erabiltzeko medio berak dituzten bi pertsona edo talderen artean, beharrezkoa da bestearen buruan sartu, ulertu eta bere ekintzak aurreikustea, eraso eraginkorra antolatzeko (estrategia militarra). Enpatia ariketa bat egiten da, alegia. Ordea, batak indarkeria bideak baditu eta besteak ez, bigarrenak ariketa hori egin behar du bere burua babesteko eta defendatzeko, baina lehenengoak ez du beharrik. Indarkeriaren “magia” hori bera da: ulertzen ez dituzun beste horien ekintzetan aurrez iragarri daitekeen eragina izan dezakezu. Ez du esfortzu intelektualik edo inteligentzia emozionalik eskatzen.\nEnpatia-asimetria* hori gertatu ohi da dominazio egitura guztietan: patriarkatuan emakumeek gizona ulertzeko ariketa egiten dute, ez ordea alderantziz; arrazismoan, klasismoan… gauza bera gertatzen da. Zer esanik ez poliziarekin, oro har, indarkeria zuzena erabili behar dutenean. Behekoek, nolabait, esfortzu handia egin behar dute goikoen buruetan zer gertatzen den asmatzeko. Gizakiok enpatia ariketa egiten dugunean, bestearekin konektatzen dugu, bestearekiko ardura sortzen zaigu, estimu maila bat sortuz. Paradoxikoki, indarkeriaren emaitza zitalenetako bat da hori: dominatzailearekiko kezka eta lotura afektiboa, indarkeriarekin erantzutea ezinezko egiten duena hain zuzen ere.\nErrealitate itogarri honen aurrean, zein izan daiteke indarkeriaren “magia” desaktibatzen duen antidotoa? Ergelen logika militarretan sartu gabe, nola erantzun iragarri ezin daitekeen moduan, enpatia behartzeko?\nGalderari erantzun bitartean (erantzuna sormenetik etorriko da, hori ziur), komeni da fantasia hau geure imajinariotik kentzen hastea: menperatzaileak menpekoaren gizatasuna ikusiko duela bat-batean; bere ontasunak kutsatuta aldatu egingo dela, duintasuna eta tratu ona merezi duen izakia dela konturatuz. Nanai. Utz dezagun ipuin hori fikzioan.\nBaina, batez ere, geratu galdera honekin: zure inguruko ze gizatalde ez duzu ulertzen, beharrik ere ez duzulako?\nEa ulertzen dugun Ea ulertzen dugun Ea ulertzen dugun\nZer duzu buruan “Ea ulertzen dugun”-ri buruz\nIrakurle bat 2017-11-05 02:50\nBa ez, ez dut ulertzen.


"Amatxu" eleberriaren zati bat\nEz zuen euririk egiten beraz, bidea ez zen lokatza bihurtzen; hori zen esparruan aurkitu egingo zituztena, basa eta lazeria, hain bizia isiltasuna bezalakoa, presoen kexu eta gero eta hurbilagoko fusileko tiroen bide etena soilik.\nKarabanak kontzentrazio-esparruarantz jarraitzen zuen. Bitartean presoek, hilarazi izan zirenen jantziak hartzen zituzten, joatea jarraitu aurretik.\nHartzen zituen batek, jantzi artean neskatxo hil zorian bat aurkitu zuen, eramaten duen zarpailen azpian bala egindako zauriak ikus ditzakeen, hainbat lekutan heldu zirenak, baina ezin izan zuten hil egitea.\nHeriotzako karabanan joaten zen mediku batek gorputza urratzen zioten balek eta metrailak ateratzen saiatzen zen; une haietan gorputz hura ez zen hagi multzo bat odolez estalita baino. Neskaren burua alde batera etzan zen, gizon batzuek arinez eraman zituzten burusi gainean. Neskatxoren ezpainak itxiak jarraitzen ziren, ez hitzik ez kexurik; zauri bat ikutzean dar-dar txikia egin zuten eta ea nabaiezina aurpegiren giharrak uzkurtu egin zuten. Baina begiak irekiak zituen. Begietan ezin zuen amorrurik ikusi, hil egingo duen dakien eta presaka zegoenaren etsipena bakarrik. Isilez begiratzen zidan. Mina, dardar txiki bat, betikara argiak begiak izorratzen zituen bezala. Burusiz estali nion burua, argitik babesten.\nBere gorputz inozentea, begietan islaturik, non ankerkeria eta bidegabekeria ikusi ahal zen; betazalak eztiro itxi egin ziren eta haiekin bizitza ematen zien argia.\nIsiltasuna heldu zen.\nNik ibiltzen jarraitu nuen, heriotzaraino arrastaka joaten zen giza-ilara parte hartuz.\nIsiltasuna bakarrik geratu zen.\nPUTAKUMEA - FIKZIOA\nEtxean, istorioak ixilpean kontatzen ziren. Osaba-aitonak kotxea zeukan eta gidaria izatearen "ohorea" izan zuen;\nfalangekoek, banan-banan, hilerri inguratzen den ormara senide guztiak eraman erazten zioten, han, zulo handi bat nire 146 antzekoez betea zegoen.\nGidaria hil egin zuten azkena izan zen; gurasoak Gurs Kanpora, haiek eta izeko bat bizirik bakarrak izan ziren, irabatzaileentzako familia madarikatuarenak.\nDen-dena Lekeitioko erregistroan zeuden idaztea, zeinek notoarioak desagerterazi zien nazioaren ondamenean, gaztelua markes bati oparitzeko, eta lurrak eta baserriak beste batzuei. Transizio ondoren etxe bat, besterik ez berlortu zen, nondik bizileak, okupatzailearen semeek, judizialki irtetean lehio eta ateak beraiek eramaten zituzten.\nGaztelua, finean, asiatar bati saldu zuten, hainbat miloi euro hartuz... baina harira...\nInoiz ez dut ahaztuko nire lehenengo eguna eskolan. Zenbakia ematen ziguten bana eta horren arabera esertzen ginen, ni lau zenbakia nintzen eta lehenengo lerroan nengoen eserita, maisuaren hurbil.\nIrakaslea bere burua aurkezten zuen eta, lehenengo eguna zenez, guztiok adi geunden.\nGelako atea ireki zen, eta poliki maisuak zuzendari bezala agurtzen zuen gizon bat atera zen.Zuzendari jauna zen. Niregana heldu eta jipoia jo zidan, nik zergatik jakin gabe, geldi-geldirik kolpeak hartu nituen, edonori harritu egingo zuen jipoi horrek, justiziari eraman eta gartzelan amaitzekoa zen egoera, baina 60. hamarkadan geunden, guk denok ondo dakiguna.\nJipoia amaituz, begietara begira holan esan zidan:\n-No es porque hayas hecho nada malo, es para que no lo pienses hacer, vasco hijo de mala madre.\nOso maite zaituztegu, ez dut inoiz adin amodioa ahaztuko.\nMikel Laboa joan zaigu\nMikel Laboa hil zaigu, baina oroimenean beti izango da.\nBere euskararen aldeko indar eta gogoa nabarmena da. Bere gorputza itzali da, ez ordea bere ahotsa, gurekin beti izan dena.\nEzinezkoa da zutaz ahaztea, Mikel.\nAkats historikoak beti ordaintzen dira, akats pertsonalak bezala. Lehendabizikoez denborarekin nabaritzen gara eta beti gure buruari galdetzen diogu haietan dugun ardurataz, agente politico, soziala eta intelektualak izateagatik.\nNon jaiotzeak edota historioan zerbait adierazteak ardurarik tartekatzen ditu?\nHemen da banakoa eta gizartekoa nahazten direnean.\nPertsona bezala nire akats guztiez erruduna naiz, era berean, nire gizarterako ezbeteez. Haien artean erabaki beharrean, nahiz eta gogorra izan, gizartea erabakitzen dut.\nEzpainak zureetako egarriak\nHitzako azterketa poetiko eta psikoanalitokoa, errealitatea eta subjektuaren harremaneko erreferente existentziala bezala.


Migratzaile kopuruaren arabera «egokituko» dira baliabide publikoak | Gizartea | Berria\nMigratzaile kopuruaren arabera «egokituko» dira baliabide publikoak\nAste honetan irekitako 48 lekuko aterpetxean, ohea, dutxa eta jana eskainiko dira. OEE plataformak uste du «benetako harrera» falta dela\nOEE plataformak atzo goizean egindako elkarretaratzea. JUNE PRIETO / FOKU\nZehaztu gabe dago guztia. Eusko Jaurlaritzako Giza Eskubide, Bizikidetza eta Kooperazio Zuzendaritza, Bizkaiko Foru Aldundiko Enplegu, Inklusio eta Berdintasun Saila eta Bilboko Udala bildu egin ziren herenegun iluntzean, azken asteetan Bilbora iritsi diren migratzaileei zer harrera egin zehazteko. Berri agentzien arabera, joan den asteburutik martxan dagoen 48 oheko aterpetxeari eustea eta 40ko beste bat zabaltzea adostu zuten. Gurutze Gorriaren esku geratuko da baliabide horiek kudeatzea. Hiru erakundeek 150.000 euroren laguntza emango diote horretarako. Baina Teresa Laespada Bizkaiko Enplegu, Inklusio eta Berdintasun diputatuak zehaztu du etorriko diren migratzaileen kopuruak baldintzatuko duela bigarren hori martxan jartzea. «Ez dakigu zer etorriko den; beraz, ez dugu sortuko agian beharko ez dugun zerbait».\nDiputatuaren arabera, erakunde publikoek «tamainako» erantzuna eman dute. «Duela hamabost egun hasi ginen igartzen ohi baino migratzaile gehiago etorri direla, eta bi aste hauetan dispositibo bat ipini dugu martxan ezerezetik». 48 lagunentzako lekua duen egoitza horretan, lotarako ohea, dutxatzeko aukera eta jatekoa emango dizkiete migratzaileei.\nOEE Ongi Etorri Errefuxiatuak plataformak bigarren elkarretaratzea egin zuen atzo. Udaletxearen parean, baliabide falta salatu zuten dozenaka lagunek. Auzitan ipini dute egindakoa: benetako harrera falta dela uste dute. «Zabaldu duten egoitza horretan, soilik bi gau igaro ditzakete. Bart [asteazken gauean] 38 pertsonari utzi zieten lo egiten, eta 35 kanpoan geratu ziren, birritan erabili dutelako aterpetxea. Boluntarioek bilatu behar izan genien lotarako lekua».\nLaespadak gaitzetsi egin ditu kritikak. Uste du «iritzi politikoak» direla. Baina aitortu du eskainiko den harrera 48 ordukoa izango dela, «Europara bidean atseden har dezaten». Printzipioz, udarako behar duten aurrekontua adostu dute.\nJuan Mari Aburto alkateak «Gurutze Gorriari bere beharra egiten uzteko eta migrazio prozesuak ez oztopatzeko» eskatu dio OEE plataformari. Handik erantzun diote «pozarren» lagako diotela migratzaileak laguntzeari «administrazioak bere lana egiten badu». Bartzelona eta Madril bezala, Bilbo «benetako harrera hiri» izatea gura du OEEk.


2021-06-26 eta 27 BELAGUAKO HARANA ETA ERRONKARI GAINAKO LURRALDEAK (NAFARROA)-Amaituta | Leioa Mendi Taldea\nFEDERATUAREN KUOTAK ETA LIZENTZIAK EMF 2021\nSAKONETA KIROLDEGIKO BOULDERRA\nTxangoak / Irteerak\nMendizaletasuna praktikatzeko zinpeko aitorpena\nAutobuserako eta segurtasunerako jarraibideak\nEskalada eta boulderra\nHarpidetu eta Federatu\n2021-06-26 eta 27 BELAGUAKO HARANA ETA ERRONKARI GAINAKO LURRALDEAK (NAFARROA)-Amaituta\nPLAZAK AGORTUTA: 0\n2021eko ekainaren 26an (larunbata) eta 27an (igandea) mendi irteera hau burutu genuen.\nElkartu ginen 49 mendizalek, taldeen arduradunen aginduak jarraituz eta inolako ezer aipagarririk gabe, aurreikusitako ibilbideak burutu genituen.\nZapatuko meteorologia: Egun lehorra eta zerua oskarbi izan genuen. Ibilbidearen hasieran 16º (Belaguako mendi-aterpea) zeuden eta 31º (Juan Piton Benta) amaieran.\nEkaitz-arriskua 16:00etatik aurrera. Airearen hezetasuna: % 60 inguru. Gailurrean, 30 km/h-ko haize-boladak izan arren, ibilbide osoan zehar hego ekialdeko haize leuna izan genuen. Egun eta zeru garbiak izan genituen. Indize ultramore oso altua (9), polen indize ertaina (3), ibiltzeko lur nahiko lehorra eta erosoa topatu genuen.\nDomekako meteorologia: Egunaren lehenengo orduetan zerua oskarbi topa genuenbaina orduak igaro ahala lainotu egin zen. Ibilbidearen hasieran 18º (Isaba) zeuden eta 26º (Urzainqui) amaieran. Ez zen ekaitz-arriskurik, baina 17:00etatik aurrera euria iragarrita zegoen. Airearen hezetasuna: % 75 inguru. Gailurrean, 20 km/h-ko haize-boladak izan arren, ibilbide osoan zehar hegoaldeko haize leuna izan genuen. Egun eta zeru garbiak izan genituen. Indize ultramore oso altua (9), polen indize ertaina (5), ibiltzeko lur nahiko lehorra eta erosoa topatu genuen.\nEgun berotsuak baina oso egokiak mendi-kirolaz gozatzeko.\nAlerta meteorologikorik aktibatuta zen egon.\nIrteera-ordutegiak (OSTIRALA 25)\nPinueta 18:45; Lamiako 18:50; Luis Bilbao Libano kalea (markesina) 19:00; San Pedro plaza (Deusto) 19:15; Zabalburu (Ertzaina markesina) 19:30.\nNafarroako ipar-ekialdeko muturrean dago Belagua, Oszarreko eta Zuberoako lurretatik gertu. Izen bereko ibaia igarotzen den mendi garaiengandik mugatuta dago Belaguako bailara. Bere ibilbidea jarraitzen duen ibai honek, geroago Eska izena hartu eta Erronkariko bailara zabala zeharkatu eta “ureztatu”ko du.\nBelaguako haranean, Pirinioetako mendigunearen 2.000 metrotik gorako tontorrak nabarmentzen dira. Nafarroako lurraldearen eta Anso haraneko lur oszenteen arteko muga naturala diren gailurrak. Nafarroako Pirinioko tontorrik altuenak eta ezagunenak bertan aurkitu ditzakegu: Hiru Erregeen Mahaia, Ukerdi, Budogia, Txamantxoia, Lakartxela… eta inguruko beste batzuk, hala nola Anie, Petrechema eta Acherito besteak beste, nagusitu eta nabarmentzen dira. Hainbat mendez pertsona, animalia eta baso harmonia ezin hobean bizi diren leku zabala da. Ingurumen aldetik balio handia duen paisaia zoragarria da. Bertan ugariak dira leizeak, basoak, ur-jauziak, itzelezko mendiak eta garai batean artzain erronkariarrek erabilitako bordak. Ardiek, behiek eta behorrek inguruko larreetan nagusi dira. Txokorik ezkutuenean, berriz, hainbat animalia-espezie bizi dira: hartza, sarrioa, marmota, armiñoa, eperra, arrano beltza, “pitonegro”a eta ugatza. Horietako batzuk desagertzeko arriskuan daude.\nLeioa Mendi Taldeak, egun hauetarako zailtasun-, gogortasun- eta desnibel-maila desberdinetako hainbat mendi-ibilbide proposatzen ditu:\nLehenengo egunean, Izabako erdialdeko Txiki izeneko ostatuan armosa ostean, TREKKING MODERATUko bi ibilbide egingo ditugu. Belaguako Angel Olorón aterpetxetik (1.430 m), Pirinioen banalerro diren gailurretako batzuk zapalduko ditugu.\nBigarren jardunaldirako, Izabatik abiatuko gara, XENDAZALETASUNIBILALDI ERTAIN edo ERRAZEKO hiru ibilbide egiteko (aukeratutako ibilbidearen arabera). Aragoi eta Nafarroa (Mendebaldeko Pirinioak) banatzen dituzten Arrigorrieta mendilerroko gailur esanguratsuenetako batzuk igoko ditugu. Zubi belartsu zabal batetin igaroko gara, Ezkaurreren muinetik hegoalderantz desagertzen doana, Kadelaxiloa edo Pico Godía gailurreraino helduz.\nMendi-ibilaldietan, Belagua ibarreko ipar-ekialdeko eta mendebaldeko muturretako zenbait gailur igoko ditugu; Aipatzekoak, Barazea edo Txardekagaina (1.889 m) eta Kadaxiloa edo Pico Godía (1.769 m) dira. LEIOA MENDI TALDEAk ez ditu inoiz tontor horiek igo.\nJoan-etorriko bidaia, mendi-ibilbideak egiteko garraioak eta ostatua irteera honen prezioaren barne daude. Baita ere, TXIKI-PENTSIOko egonaldia (gau bat + mantenu erdia + armosua).\nBelaguako harana, ikusi eta ahazten ez den Izabako ametsetako paraje bat da. Glaziar bailara batean kokatua dago eta Erronkariko bailararen sarrera da.\nErronkaribarretik atera gabe, Izaba herritik abiatuta Nafarroako glaziar bakarra den haran honetara sar zaitezke. Gau egun antzinako ohiturak mantentzen dituen Nekazaritza- eta abeltzaintza-tradizio handiko ingurua da. Belaguako paisaia lautada zabal batek osatzen du, Eska Garaiko (ofizialki Belagua ibaia) eta Arrakogoitiko sakanek zeharkatzen dutena. Lautada hori, era berean, 1.700-2.000 metro artean garaiaera duten Larrondoa, Lakartxela, Binbaleta, Lakora, Lapakiza de Lintzola edo Txamoia mendiek inguratzen dute. Altitude gutxiagoko lautadan, nekazaritza- eta abeltzaintza-bizitza bizia dago. Hala izan da beti, historiaurretik, Arrakoko Ama Birjinaren baselizaren ondoan kokatzen den Arrakoko trikuharriak egiaztatzen duen moduan. Hilobi-monumentu megalitiko horretan egindako indusketek baieztatu dute duela mende batzuk haran honetan bizi izan ziren artzainek gaur egun arte iraun duten ohiturak zituztela; esate baterako, hatuak eroateko zorroa eta suarri, gazta egiten zutenean esnea berotzeko balio zuena.\nBelaguako lautadan, jatorrizko egoeran mantendu diren hainbat borda daude ere. Mendeetan ia aldaketarik izan ez duten nekazaritza eta abeltzaintzako eraikuntzak dira.\nArrakoko Benta, Juan Pitoren Benta eta Izabatik hurbil dauden zubi erromanikoak, garai batean Nafarroa Xuberoarekin komunikatuz Belaguako bailara zeharkatzen zuen milaka urteko ibilbidearen aztarnak dira. Belaguako harana zeharkatzen duen eskualdeko 137 errepideak Frantziara eramango gaitu, Larra eremutik pasatuz. Horri esker, kilometro gutxiren buruan, paisaiaren eraldaketa osoa ikus dezakegu.\nBaina zalantzarik gabe, Belaguako ikusgarriena lautadaren alboetako baso-masa handiak dira; batez ere, Oihan Handia, Txamantxoiaren hegalean kokatzen dena. Horren muturrean dago Aztaparretako Erreserba, pagadi-izeia ikusgarraia. Hau da, Pirinioetan geratzen den azken lurralde-birjina.\nBelaguako mendatetik gora, paisaia lautadatik basora igarotzen da, basotik larreetara, eta larreetatik harkaitzera; Hau guztia, Larrako Erreserba Naturala osatzen du. Hiru Erregeen Mahaiak eta Anie, Arla (Arlás) eta Lakora tontorrek menderatzen dute ingurua. 1.000 eta 2.444 metro bitarteko altitudearekin eta 2.789 hektareako azalerarekin, Larra Europako mendigune karstiko ikusgarrienetako bat da. Bere paisaian lapiazak, dolinak eta leizeak dira nagusi, hala nola San Martin harriarena. Hori dela eta, espeleologiarako leku pribilegiatua da Larra. Pinu beltza, rododendronak, ahabiak,… dira nagusi landare-paisaian. Beheragoko lautadetan, aldiz, pagadi-izeia da nagusi. Animalia adierazgarrienak hauek dira: hartz arrea, basoilarra, sarrioa, elur-eperra, eper gorria, mokoa dortsizuria, okil beltza, Tengmal hontza eta harkaitz-txoriak.\nBailara honen berezko ezaugarriak, baita bere bidexkak eta gailurrak ere, urteko lau urtaroetako edozein unetan hurbiltzeko gonbidatze gaituzte.\nDESKARGAK ETA INFORMAZIO GEHIGARRIA\nIbilibidea/Fitxa Teknikoa BELAGUA HARANAKO IBILBIDEAK\nIbilibidea/Fitxa Teknikoa ERRONKARI HARRANAKO IBILBIDEAK\nIbilbideen deskarga Leioa Mendi Taldea Wikiloc\nIBILBIDEetan, egin nahi den bideari buruzko informazio zehatza aurkituko dugu. Txangoa behar bezala prestatzeko berrikustea eta aztertzea gomendatzen da. Informazio horrek guztiak jardueraren zailtasuna-, ahalegina– eta arrisku-maila ezagutzen lagunduko digu. Track, waypoints eta altuera-profileri erreparatuz, ibilbide alternatiboa (halakorik balego), ingurunea eta ibilbidean topatuko ditugun gorabeherak aurretik jakiteko aukera badago. Pertsona bakoitzak bere egoera fisikoa eta mendiaren aurrean dituen mugak ezagutu beharko ditu eta erabakirik zentzudunena hartu. Informazio hori guztiari duen garrantzia eman, txangoaren arrakasta baldintzatuko duelako.\nTrack-ek ez dute beti ibilbide zehatza adierazten; beraz, baliteke grabazio fasean edo PCan eskuz egitean akatsak izatea. GPSaren erabiltzaileak, galerak eta/edo istripuak saihesteko, sen ona erabili eta arreta jarri behar du, batez ere orografia konplexuko eremuetan eta eguraldi txarrarekin (lainoa, elurra eta abar). Antolatzaileek, eguraldiak edo beste faktore batzuek hala gomendatzen badute, aurreikusitako ibilbidea aldatzeko aukera izango dute. Klimatologiako baldintzetaz aparte, Inolako zailtasun teknikorik duten TREKKING eta XENDAZALETASUN txangoak.\nIbilaldi egokiak eta guztientzat aproposak, pertsona federatuak eta ez federatuak egiteko, oinez ibiltzeko ohiko zailtasunak dituzten inguru isolatuetan ibiltzen ohituta daudenentzako, hala nola mendi-eremuetan edo mendian ibilbiderik ez duten urruneko lekuetan. Egoera fisiko onean egotea beharrezkoa da.\nIbilaldi horiek IBILALDI SEGURUAK programaren barruan daude.\nAntolakuntzak eta arduradunek, ekipazio edo egoera fisiko egokia ez duten pertsonei, jarduera honetan edo beste batean parte hartzen debekatuko diote.\nNOBERAREN BABESERAKO eta SEGURTASUNERAKO oinarrizko jarraibideak ezagutzea.\nKlubeko txango guztiak borondate oneko gidariek zuzentzen dituzte, oinarrizko ezagutzak eta tresnak dituztenak (horietako asko mendiko, eskiko edo trokako profesionalek erabiltzen dituzte).\nBai mendi-ibilaldi hau, bai LEIOA MENDI TALDEAk antolatzen dituen beste batzuk, ibilaldi seguruen programaren barruan daude, eta uneoro borondate oneko gidek zuzentzen dituzte. Arduradunen (Gidak) helburua, tresna praktiko batzuk erabiliz, taldea zuzen eta ziurtasunez gidatzea da. Ibilaldi hau eta beste batzuk behar bezala burutu daitezen zuen laguntza eskatzen dizuegu.\nDerrigorrez bete beharreko arauak\nAutobusean, hilara bakoitzeko pertsona bat joan daiteke edo bi pertsona, familia edo bizikidetza eremu berekoak badira.\nMaskara, joan-etorriko ibilbide osoan eraman beharko da.\nEskuak gel hidroalkoholikoarekin garbitu, autobusera sartu eta irtetzearakoan eta behar beste aldiz.\nDebekatuta dago autobusaren barruan jatea edota edatea.\nTxangoan 2 metroko distantzia gorde, beharrezkoa den guztietan.\nTxangoa amaitutakoan eta taldea bateratzen denean, maskararen erabilera derrigorrezkoa izango da.\nGidariek eta txangoaren arduradunek arau guztiak betetzen direla zainduko dute.\nBELAGUA HARANAKO GAINAK-BARAZEA (1.889m), PHISTA (1.781m) eta LARRONDOA (1.703m) (NAFARROA)\nERRONKARI HARANAKO MUGAK eta ANSO-KAÑADAXILOA (1.769 m) eta LARRATZA (1.587 m) (NAFARROA)\nIraupena Asteburu osoa\nZailtasuna Maila ertaina edo erraza, aukeratutako ibilbidearen arabera.\nJarduera mota TREKKING y SENDERISMO\nIrteera Belagua-Isaba (Nafarroa)\nAmaiera Belagua-Urzainki (Nafarroa)\nPrezioa 110 €\nBazkide adingabeen prezioa 110 €\nAdingabeak bazkide ez direnean 130 €\nBazkide ez direnen prezioa 18+ 130 €\nBaldintzak MENDIAN IBILTZEN OHITUTA EGOTEA. IBILBIDEA EDO TXANGOA EZAGUTZEA. Mendi-ibilaldiak egiteko, mendirako arropa eta oinetako egokiak erabili behar dira, betiere kontuan hartuta zein urtarotan gauden. Neguan, hotzetik eta euritik babesteko bada ez badako arropa eroatea komeni da (anorak, haizetik babesteko berokia, txanoa, eskularruak, elurra egotekotan eguzkitako betaurrekoak etab.). Autobusean etxera itzultzeko, arropa eta ordezko oinetakoak ere eraman behar dira (hobe aparteko poltsa batean). Etxetik ondo elikatuta joatea komeni da, kontuan izan behar dugu energia asko kontsumituko dugun jarduera fisikoa burutzen goazela. Ibilaldian zehar, batzuetan jan eta batez ere, edan egin behar izaten dugu; gure giharrek eta artikulazioek behar bezala funtzionatzeko likidoaren beharra dute; Fruitu lehorrak, txokolatea, barratxo energetikoak, mahaspasak, piku lehorrak eta abar motatako jakiak hartzea komeni da. Antolatzaileek ez diete utziko jarduera horietan edo bestelakoetan parte hartzen ekipamendu edo egoera fisiko egokia ez duten pertsonei.\nAzken data 2021-06-27\nEz dago lekurik erabilgarri\n← 2021-06-13 LARRAU HARANA – ARALARKO LILURA BEREZIA (NAFARROA)-Amaituta 11-07-2021 “SALVADA” MENDILERROKO BRANKA ETA LAUTADA (ARABA/BURGOS/BIZKAIA)-Eginda!! →\nAPP LEIOA MENDI TALDEA\n2021/22 ARGAZKI-LEHIAKETA (ERABAKIA eta ARGAZKIAK)\nKIROL JASANGARRIA eta SOLIDARIOA\n2026ra ARTE ORDU ALDAKETEN DATAK ARGITARATU DIRA\nESKALADA-ENTRENAMENDUA. HITZALDI TEKNIKOA\nSabino Arana Etorbidea,, n 77 - 48940 -\nLeioa (Sakoneta Polikiroldegia)\nOrdutegia: Osteguna 18: 00etatik 20: 00etara\nLegezko abisua - Web mapa


1. Nerea Kortajarena Ibañez andreak, EH Bildu legebiltza-taldeko kideak, epe luzerako langabeei arreta egokia emateko behar diren neurriei buruz aurkeztutako mozioa eztabaidatzea eta behin betiko ebaztea. [11\_11\_03\_00\_0008]\n2. Elkarrekin Podemos legebiltzar-taldeak diktadura frankistaren biktimentzako ordain juridikoei buruz aurkeztutako legez besteko proposamena aintzat hartzearen inguruan eztabaidatzea eta behin betiko ebaztea. [11\_09\_02\_02\_0015]\n3. Euskadiko Alderdi Popular legebiltzar-taldeak Osakidetzako irisgarritasunari buruz aurkeztutako legez besteko proposamena eztabaidatzea eta behin betiko ebaztea. [11\_11\_02\_01\_0252]\n4. EH Bildu legebiltzar-taldeak EITBri 2017- 2020 aldirako plan estrategiko bat eskatzeko aurkeztutako legez betseko proposamena eztabaidatzea eta behin betiko ebaztea. [11\_11\_02\_01\_0058]\n5. Elkarrekin Podemos legebiltzar-taldeak Osakidetzaren bidez Euskadiko biztanleak osasun-sistemara sartzeari buruz aurkeztutako legez besteko proposamena eztabaidatzea eta behin betiko ebaztea. [11\_11\_02\_01\_0229]


GO!AZEN ALDIZKARIA 1 ZKA 2020KO AZAROA. BATZUK. 9788412094497 Librería Cámara\nLehen zenbaki honetan honako eduki hauek izango dituzu:\n Atal berriaren zenbait aurrerapen.\n Enarari, Aitziber Errazkini, eginiko elkarrizketa.\n Making-of. Telesailean parte hartzen duten zenbait langilek bere lanbideaz jardungo dute.\n Abestu gurekin. Danel Markel eta Iker Laurobaren eskutik Go!azenen kantaz arituko dira.\n Jasone Osorori, Go!azen liburuak idatzi duen idazleari, eginiko elkarrizketa.\n Zertan ari da orain Ainhoa Larrañaga, Eliren papera aurreko denboraldietan egin zuena.\n Egun bat Igorrekin, Xanti Korkostegirekin.\n Eiderri, Esti Lopez Osinagari, eginiko elkarrizketa.\nVista previa: GO!AZEN ALDIZKARIA 1 ZKA 2020KO AZAROA


Ezkabako talaiatik: March 2010\nPosted by Itxaurdi at 08:33 1 comment: Links to this post\nHagitz izaera bitxiko lagun anitzen bizitokia dugu Berriozar. Horietarik bat, besteak beste, ibiltari erraria.\nMatematika irakaslea berau, zinez aparta, inteligentzia kohefiziente izugarri handi baten jabe, denik eta formula matematikorik korapilatsuena ebazteko gaitasun ikaragarria omen zeukan gure ibiltari errariak, harik eta zorigaiztoko egun batean buruak krak egin zion arte. Ondorioz, lanari utzi behar izan zion eta tratamenduan hasi. Erretreta eman zioten 67 urte bete gabe -irakurle zoliak har beza ironia-.\nHarrezkero, gure gizonak gau eta egun ibiltzen eta ibiltzen ematen du Berriozarko kaleetan barna, tai gabe, zigarreta bat ezpainetan lagun bakarra duela. Insomniok jotako gau batean, zu leihotik begira jarriz gero, goizaldeko ordu txikitan, berandu baino lehen ikusiko duzu pasieran gure ibiltari erraria ilargiaren begiradapean, zigarretarari zupada luuuuzeak ematen dizkiolarik, egunak noiz argituko zain... ibiltzen jarraitzeko, eguzkipean -edo euripean, edo elupean-\nJatorra da oso gure ibiltari erraria, adeitsua eta amultsua: zuk agurtuz gero, agurra ematen dizu bueltan, beste zenbaitek ez bezala... Eta, gainera, ez da lagun bitxienetako bat...\nBerriozarko beste lagun bitxi bat\nPosted by Itxaurdi at 10:21 No comments: Links to this post


Beste zortzimilako bat | Osatzetik Arintzera\n%A %B %e%q, %Y in Bizi gara!, Mendian Hil Hirian Hil, Zarautz Errukitsua\nBartzelonako aireportutik trena hartu behar duzu Sants geltokiraino. Eta hor beste tren bat hartu, L’Hospitaletetik Puigcerdà-rano joaten den lineakoa. Denbora behar da, baina azkenean iristen zara Osonako hiriburura. Vic tamaina ertaineko hiria da, Zarautzek halako bi biztanle dituena. Bertan lan egiten du Zainketa Aringarrietako pope handietako batek estatu mailan, Xavier Gómez-Batistek. Eta bertan abiatu zuten komunitate errukitsua edo zaintzailea duela 6 urte, geure erreferentzietakoa izan dena: Vic ciutat cuidadora, Katalunian sortutako lehenengoa.\nVic-ekoa zen Jaume Balmes (Bartzelonako kaleari izena eman ziona, uste dut), Quimi Portet (“El último de la fila”; Nafarroa Beherean edo Zuberoan hor nonbait erdi galdurik bizi izan zen, bolada batez), Marta Rovira politikari erbesteratua edo Raul Lopez (saski jokalaria, Bilbon ere ibilitakoa). Hangoa da Susana Llavina zarauztarra ere, MHHHeko protagonista. Hiriak ikusteko moduko katedral dotorea dauka, detaile erromaniko ederrak dituena, Larruaren museoa ere badauka, sekula bisitatu gabe neukan horrelakorik. Plaza nagusi ikusgarria dauka. Baita mendi liburu-denda gomendagarria ere. Eta ondo jateko txokoak, bai horixe. Gogoekin gelditu nintzen barraskiloak jateaz, dena ezin da.\nBaina bidaiaren xedea, berez, apur bat iparralderago dagoen herria zen. Torelló Mountain Film Festival antolatzen dute bertan duela ia 40 urtetik, Penintsulako beteranoena da, baita garrantzitsuena ere, Bilboko Mendi Filmekin batera. Gustura, oso gustura ibili nintzen zinemaldian ere. Susana eta Felix ezin ziren etorri, baina Susanaren senideak egon ziren proiezkioan. Katalanez egin ahal izan nuen aurkezpena, duintasunez esango nuke. Pozik nago tren hau hartu izanaz, bizitzan behin pasatzen den horietakoa izanik. Izaskun Andonegik dokumentalaren amaieran esaten duen moduan, ez dakigu aurrean etorkizunean zer daukagun, baina beti izango dugu beste tontor bat gure zain. Zerrendan dagoen horietako bat Pica d’Estats da, Kataluniako garaiena. Egunen batean egingo ahal izango dugu Galeuscako espedizio bat hara? Inshallah.\nGalizian izango da hurrengo asteburu potentea.\nInfo+ Festibaleko Twitterren.\nZera hori →


Villaviciosa jauregia - Pasaia\nPietatearen ondoan jauregi bat dago, Villaviciosatarrena. Villaviciosatarrak oso pertsonaia nabarmenak izan ziren toki honetan eta goratuak izan ziren neurrian, distira eman zioten tokiari, beren marinel ekintza eta bestelako ekintza gogoangarrien bidez. Eraikinak oinplano angeluzuzena du. Gorputzak kalearen lerrokadurari jarraitzen dio; beste aldea, berriz, atzeratua dago. Bertan, harrizko eskailera zabala dago eta lehenengo solairura iristeko erabiltzen da. Fatxada nagusia herriko kale zaharrari begira dago; atzeko fatxadak, berriz, mendira ematen du. Ezkerreko fatxadatik beste sarbide bat dago eta zuzenean bigarren solairuraino irits daiteke.\nXVI. mendeko etxe errenazentista ederra da. Silarrizko hormak ditu eta ondo landuak daude. Leihoen irtenak ageri diren tokian, moldura bat dago eta solairu bakoitzean fatxada guztiak inguratzen ditu. Moldura erlaitzean errepikatzen da. Hutsune guztien inguruan, moldura fin ederrak ageri dira. Beheko solairuan bi ate eta leihoa daude. Lehenengo solairuan bi leiho zabal ikus daitezke eta erdian, leiho txiki bat. Fatxada atzeratuan sarbidea erdi-puntuko arkuko ateak osatzen du eta, gainera, ateburua dago. Hori guztia osatzeko leiho txikia ikus daiteke. Azkeneko solairuan hiru leiho daude eta beste bi fatxada atzeratzen den tokian.\nLezoko Lope Isasti historialariak emandako berriei erreparatuz gero, Villaviciosa familia bertan gelditu zen bizitzen gutxi gorabehera VIII. mendean. Garai hartan Fortunio de Villaviciosa Alfonso I.aren armadako kapitaina zen. Fortunioren semeak bertan gelditu ziren defendatzeko. Harrezkero, erro hartatik zetozen gizaki askorentzat guda-, merkataritza- eta kortsario-nabigazioa beren ogibide sutsua izan zen. Horren lekuko dira, besteak beste, Domingo Villaviciosa almirantea (1587), Flandeseko uretan hil zena; Juantxo Villaviciosa (1590), Miguel de Oquendo buru zuela, Kantabriako eskuadrako almirantea; edo Juanot de Villaviciosa, Floridan borrokatu zuen armadako jenerala, Oraneko eta Ceutako gudetan parte hartu zuena. Horiek guztiek izen handia eman zioten herriari. Halaber, aipa dezagun Juan de Villaviciosa. Itsasontziak eraikitzen zituen eta almirantea zen. Azoreetako gatazkan hil zen. Miguel kapitain nagusiak Lojan (Granada) mairuen kontra egindako gudan, zutoihala lapurtu zien 1486an. Horregatik, Urrezko zutoihala izena jarri zaio. Villaviciosatar bat itsasoan ibili zen kortsario modura. Halaber, elizako kideak ere izan ziren.\nEraikin eder honen fatxada nagusian, Lafayette markesa Amerikako independentzia gudara 1777an irten zela oroitzeko plaka bat dago.


CONCURSO DE VERSOS ESCRITOS CONTRA EL EXPOLIO - Arabako SEADen Lagunen Elkartea - Asociación de Amigas y Amigos de la RASD de Álava\nCONCURSO DE VERSOS ESCRITOS CONTRA EL EXPOLIO\nESPOLIOAREN AURKAKO BERTSO PAPER LEHIAKETA\nMendebaldeko Sahara deskolonizatzeke dagoen lurralde ez-autonomoa da eta Marokok nazioarteko legediaren kontra indarkeriaz okupatu zuen 1976. urtean. Oso lurralde aberatsa da baliabide naturaletan eta Marokok nazioarteko araudiaren kontra ustiatzen du lurraldearen legez kanpoko okupazioa finantzatzeko. Gainera, enpresa transnazional aunitzek, horietako hainbat Euskal Herrikoak, etekinak lortzen dituzte ustiaketa bidegabe horretatik eta gatazka luzatzen eta okupazioa iraunarazten laguntzen dute.\nBitartean, saharar herriak ez du autodeterminazio-eskubidea bermatuta, ezta bere lurra eta baliabideak kudeatzeko eta erabiltzeko eskubidea ere. Bestalde saharar herritarrak Aljeriako basamortuko errefuxiatu-eremuetan bizitzera behartuta daude, edo okupazio-indarren errepresioa eta diskriminazioa jasaten dute lurralde okupatuetan.\nGai horri buruz hausnartu nahi dugu Arabako SEADen Lagunen Elkarteak eta Arabako Bertsozale Elkartearekin elkarlanean sentsibilizazio-ekintza baten bidez: Bertso-paper lehiaketa.\nLehiaketa hau martxoan jarriko da abian hiru hitzaldi-aurkezpenekin:\nMartxoak 16, 19:30tan, Laudioko Faktorian\nMartxoak 21, 19:30tan, Gasteizko Iparralde Gizarte etxean.\nMartxoak 23, 19:30tan, Kanpezuko kultur etxean\nBi hilabetez luzatuko da bertsoak jasotzeko epea.Epaimahaiak aukeratzen dituen bertso-paperak ekainaren 30ean egingo den bertso-saio batean aurkeztuko dirajendaurrean. Irabazleak, espolioa eta okupazioaren ondorioa diren Tindoufeko saharar kanpamentuetara bidaiatzeko aukera izango dute.\nBERTSO JAIALDIA: Muralaren aurkezpena , bertso sarituen kantaldia eta sari banaketa


M. Aozaratza kaleko azpiegiturak berritu eta kalea asfaltatuko da. — Oñatiko udala\nM. Aozaratza kaleko azpiegiturak berritu eta kalea asfaltatuko da.\nEraberritze proiektuan sartuko dira baita ere, Portalekuako etxeak eraitsi ondoren plazatxoa eraberritzeko lanak.\nM. Aozaratza Kalean hainbat berreraikitze lan egin dira azken urte hauetan. Obrak guztiz osatzeko etxe inguruko kale zatia asfaltatzea aurreikusita egon arren, zatika ez egiteko, Udalak lana bere osotasunean gauzatzeko ardura. Hala, iazko urrian, lanen proiektua eskatu zuen.\nBaina kalea asfaltatzen hasi aurretik, gas, argindarra eta ur hornidura enpresei azpiegiturak hobetzeko intentziorik ote zuten galdetu zaie. Hala, M. Aozaratza kaleko azpiegiturak berritzeko aprobetxatuko dutela jakinarazi dute.\nAldi berean, ordenazioz kanpo dauden Portalekuako hainbat etxe eraitsiko direnez, zabalduko den plazatxoaren eraberritze lanak, M. Aozaratzako berritze proiektura gehitzea erabaki du hirigintza departamentuak.\nArantzazuko ama kaleko 4 eta 6 eraikinak eta M. Aozaratza kaleko 22.a dira ordenamenduz kanpo egonik bota asmo direnak. Bertako jabeei nahitaezko desjabetzea aplikatu zitzaien eta aipatu eraikinetan dituzten etxebizitzen truke, San Martingo etxalde berrian etxebizitza bana esleitu zaie. Horren berri, azken Osoko bilkuran eman zen. Etxebizitza berrira joan eta etxeak husten direnean, udalak, ordenazioz kanpo dauden 3 eraikinak eraitsiko ditu. Ondorioz, Portalekuako plazatxoa zabaldu egingo da. Inguruan egingo diren eraberritze lanak, M. Aozaratza kaleko eraberritze proiektuan jasotakoari gehituko zaio.\nM. Aozaratza kalean, esan bezala, arloaz arduratzen den enpresa bakoitzak egingo dituen azpiegiturak berritzeko lanak osatuz, asfalto berria botako da.


home » eu » dokumentazioa » nolan » spreadsheet\nNola egin kalkulu sinpleak\nnola formateatu karpeta bateko gelaxkak eta kalkulu-orriak.\nSarrera laburra. Calc ingurunean erabilgarri dauden tresnei buruzko sarrera\n1. Sarrera laburra. Calc ingurunean erabilgarri dauden tresnei buruzko sarrera.\nKalkulu konplexuak egiten hasi aurretik, ikus ditzagun lan-ingurunean erabilgarri dituzun tresnak.\nJustu titulu-barraren azpian lau tresna-barra ikusiko dituzu:\nMenu-barrak Calc moduluko menu nagusiak biltzen ditu. Funtzio-barran, OpenOffice.org-en Ireki, Gorde, Kopiatu, Ebaki, Itsatsi eta beste ohiko ekintza batzuk gauzatzeko funtzio-ikonoak aurkituko dituzu. Objektu-barran, berriz, kalkuluak egiteko eta gelaxkak formateatzeko tresnak dituzu erabilgarri (zenbaki-formatua, testu-lerrokatzea, ertzak, etab.). Bestalde, Kalkulu-barra formulak sartzeko erabiltzen da, eta kalkulu-orrian kurtsoreak duen kokalekua erakusten du.\nOharra : Jende askok uste du tresna-barra hauek ezin direla aldatu, baina hori ez da egia. Posible da ikonoak eta funtzio asoziatuak aldatzea erabiltzailearen beharren arabera egokitzeko. Horretarako saguaren eskuineko botoia sakatu behar da tresna-barra nagusian edo Objektu-barran. Orduan testuinguruaren araberako laster-menu bat agertuko da. Tresna-barraren edukia aldatzeko, `Konfiguratu' edo `Pertsonalizatu' hautatu behar da. `Botoi ikusgaiak' hautatzen baduzu, nahi dituzun botoiak gehitu edo kendu ahal izango dituzu. Laster-menutik abiatuta, beste tresna-barra bat ere gehi dezakezu, Aukera-barra izenekoa. Lehenespenez ez da erakusten. Barra horrek hainbat botoi osagarri izaten ditu, oso erabilgarriak kokapenak eta aldaketak egiteko.\nPantailaren ezkerraldean Tresna-barra nagusia ikusiko duzu (hemen eskuineko irudia). Kalkulu-orriarekin lan egiteko behar dituzun tresnak biltzen dira tresna-barra honetan. 'Nola egin...' dokumentu honetan tresna-barraren oinarrizko funtzioak azaltzen dira. Pantailaren behealdean Egoera-barra ikusiko duzu. Oinarrizko informazioa ematen du barra honek: unean erabiltzen ari zaren orria, orrialde-estiloa, eta, modu normalean, kurtsorea kokatutako gelaxkaren batura.\nOharra: Saguaren eskuineko botoiarekin klik egiten baduzu batura agertzen den koadroan, beste aukera batzuk ematen dituen laster-menua irekiko da: batezbestekoa, maximoa, minimoa, ...\nHalaber, ireki berri duzun karpetak lehenespenez hiru orri izaten dituela ikusiko duzu. Egoera-barraren goian fitxa txiki batzuk agertzen dira orrien izenekin: Orria1, Orria2, Orria3.\nGelaxkaz osatutako sareta gisa irudikatzen da kalkulu-orria eta gelaxka bakoitzak erreferentzia esklusiboa du. Erreferentzia hori bi elementuk osatzen dute: alde batetik zutabea adierazten da (erreferentzia bertikala), eta, bestetik, errenkada (erreferentzia horizontala). Hemen zutabea adierazteko letra erabili da (adib. A...Z, etab.) eta, errenkada adierazteko, zenbakia (adib. 1...65000, etab.).Kalkulu-orriko zutabe eta errenkaden goiburukoak grisez agertzen dira. Beraz, lehen errenkadako lehen gelaxkak (goi-ezkerraldeko ertzekoak) A1 erreferentzia izango du.\n2. Hasierako kalkuluak\nAurreko paragrafoak irakurri gabe salto egin baduzu atal honetara, atzera joan eta irakurtzea gomendatzen da, hemen erabiliko diren terminoak paragrafo horietan azaltzen dira eta. Dena den, pazientziarik ez baduzu, nekatuta edo aspertuta bazaude, edo paragrafoak irakurtzeko gogorik ez badaukazu, jarraitu hau irakurtzen eta batuketak Calc-ekin nola egiten diren ikusiko dugu.\nGoian aipatu denez, saretako laukiei gelaxka esaten zaie. Testua, zenbakiak edo formulak sar ditzakezu gelaxketan. Bistakoa denez, gelaxketan kalkuluak egitea izaten da kalkulu-orrien funtzio nagusia.\nAzalpen hauen guztien ondoren, has gaitezen kalkuluak egiten. :\nA1 gelaxkan idatzi (komatxorik gabe) "=5"\nOndoren sakatu `Sartu' tekla\nGelaxkan "5" agertuko dela ikusiko duzu, kalkuluaren emaitza automatikoki agertzen baita.\nOrain, justu A1en azpiko gelaxkan egon beharko luke kurtsoreak, baina beste behin klik egiten baduzu A1 gelaxkan, sartu berri duzun eragiketa matematikoa agertuko da Kalkulu-barran.\nJarrai dezagun. Orain, sartu 6 zenbakia A2 gelaxkan, eta ondoren aginduko diogu A1 gelaxkako balioa A2koari gehitu eta A3 gelaxkan bistara dezala emaitza. Honela egiten da:\nJarri kurtsorea A2 gelaxkan eta idatzi 6.\nBerretsi datua 'Sartu' tekla sakatuz, eta kurtsorea A3 gelaxkara joango da\nIdatzi "=A1+A2" (komatxorik gabe)\nBerretsi `Sartu' teklarekin, eta A3 gelaxkan emaitza ("11") agertzen dela ikusiko duzu\nAzken kalkulu hori gelaxka-erreferentziekin egin dugu, eta ez balio soilekin.\nGoazen aurrera. Gelaxken zutabe osoa batuko dugu, hau da, area bat. Egin klik Orria2 fitxan eta orri garbi bat bistaratuko da.\nSartu zenbaki batzuk A1 eta A9 bitarteko gelaxketan\nBerretsi `Sartu' teklarekin, eta kurtsorea A10 gelaxkara joango da\nIdatzi "=sum(A1:A9)" (komatxorik gabe)\nBerretsi `Sartu' teklarekin, eta A10 gelaxkan batura ikusiko duzu. Formula kalkuluen barran bistaratuko da.\nGelaxka-erreferentzien artean bi puntu [ : ] idaztean, A1 eta A9 gelaxken arteko balioak gehitu nahi dituzula adierazi diozu programari. Area ertz-gorriarekin adierazten da pantailan.\n`sum ()' idazten duzunean, parentesien artean erreferentziatutako gelaxketan egin nahi duzun eragiketa matematikoa adierazten diozu programari.\nOharra : `sum' idaztean beharbada konturatuko zinen Calc-ek formula osatzeko iradokizuna egiten duela. Hori Osatze automatikoaren funtzioa da, eta, proposatutakoarekin ados bazaude, nahikoa da `Sartu' sakatzea. Orduan kurtsorea automatikoki parentesien artean kokatuko da, zuk areak definitzeko.\nBerriro egingo dugu, baina oraingoan bi puntuen ordez puntu eta koma (;) jarriko dugu A1 eta A9ren artean. Emaitza desberdina dela ikusiko duzu. Kasu honetan A1 eta A9 gelaxketako balioak bakarrik batu dituzu, eta ez area guztikoak. Hortaz, bi areatako gelaxkak batzeko hau idatzi behar duzu: "=sum(A1:A9;B1:B9)".\nSaguarekin ere hauta ditzakezu batu nahi dituzun bi areak. Helburuko gelaxkan "= sum(" idatzi ondoren, egin klik lehen gelaxkan, eta, saguaren botoia sakatuta daukazula, arrastatu sagua areako azken gelaxkara. Ondoren, askatu saguaren botoia, eta formularen bukaera automatikoki formula-barran txertatu dela ikusiko duzu.\nOharra : Zenbakia gelaxkan osorik bistaratzeko handiegia bada, musikako diese-ikurrekin ordeztuko da(###). Gelaxkaren tamaina doitzeko, nahikoa da eskuineko zutabe-bereizlean klik egin eta arrastatzea. Zabaltzeko eskuinerantz arrastatuko dugu, eta estutzeko, aldiz, ezkerrerantz. Halaber, funtzio bera baliatuko dugu Formatua - Zutabea - Zabalera optimoa komandoarekin.\nFormulak dituzten gelaxkekin kalkuluak egiteko, oso garrantzitsua da erreferentzien oinarrizko ideiak ondo ulertzea.\nErreferentzia erlatiboa, formula lekuz aldatzean egokitzen diren erreferentziak dituen area da:\nAdib. : "=sum(A1:A9)" formula B zutabean kopiatzen baduzu, "=sum(B1:B9)" bihurtuko da.\nKalkulu-orriko gelaxka jakin bati erreferentzia egin behar badio kalkuluak, orduan erreferentzia absolutuak erabiltzen dira. Halakoetan, adibidez, $A$1 idazten da A zutabea eta 1 errenkadaren erreferentzia absolutua adierazteko. Hortaz, A zutabearen erreferentzia absolutu gisa erabiltzen da $A1, eta 1 errenkadaren erreferentzia absolutu gisa A$1.\nKalkulu errazak egiteko azalpenekin amaitu dugunez, egin ditzagun orain kenketa, biderketa eta zatiketa batzuk!\n3. Formateatze pertsonalizatua\nZure kalkulu-orriak hiru orri ditu (Orria1,2,3). Orri bakoitzari izena jarriko diogu, eta hartara errazagoa izango da bakoitza zein den gogoratzea. Eskuineko botoiarekin egin klik Orria1 fitxan. Laster-menu bat irekiko da eta `Izena aldatu' aukera ikusiko duzu bertan. Egin klik komando horretan. Hurrengo leihoan sartu orriari eman nahi diozun izena, eta egin klik `Ados' botoian. Orriaren fitxan izen hori agertuko da.\nOrria txertatu, ezabatu, lekuz aldatu edo kopiatzeko aukera ere ematen da aipatutako laster-menuan. Aldi bakoitzean elkarrizketa-koadro baten bidez zehaztu beharko duzu zure aukera.\nGelaxka formateatuko dugu jarraian. Demagun kalkulu-orriaren titulua txertatu nahi duzula orrietan. Horretarako, egin ondorengoa:\nHautatu titulua izan behar duten orriak. Ondoren, egin klik saguarekin lehen gelaxkan eta arrastatu sagua tituluaren azken gelaxkara.\nMenu-barran hautatu ondorengoa: Formatua - Batu gelaxkak - Definitu\nGehienetan titulua hautatutako gelaxketan zentratuta agertzea nahiko duzu. Horretarako:\nMenu-barran hautatu ondorengoa: Formatua - Gelaxkak\nAgertzen zaizun elkarrizketa-koadroan, hautatu`Lerrokatzea' fitxa.\nTestuaren lerrokatzean, hautatu 'Zentratuta'\nNahi baduzu, beste aukera batzuk ere hauta ditzakezu.\nSakatu `Ados' botoia\nTaularen inguruan ertz fin bat ezarri nahi baduzu, hautatu gelaxkak. Ondoren, hautatu Formatua - Gelaxkak menu-barran eta egin klik `Ertzak' fitxan. Hautatu ertzaren lodiera eta ezarri nahi duzun ertza. Ondoren, egin klik `Ados' botoian.\nGelaxkak formateatzeko hainbat fitxa aurkituko dituzu `Gelaxka-atributuak' elkarrizketa-koadroan (adib. Letra-tipoa, Karaktere-efektuak, Lerrokatzea, ...). Fitxa horiek atzitzeko beste modu bat: gelaxka batean egin klik eskuineko botoiarekin eta hautatu `Gelaxken formatua'. Halaber, formateatze-funtzio hauetako batzuk funtzio-barran ere agertzen dira.\nAzter ditzagun funtzio-barrako azken hiru ikonoak. Testua goian, erdian edo behean kokatzeko aukera ematen dute azken hiru ikono horiek hurrenez hurren. Oso erabilgarriak dira.\nGainera, testua daukaten gelaxkak zenbakiak eta formulak dituztenekiko nabarmentzeko, `Nabarmendu balioak' aukera erabil dezakezu:\nHautatu Ikusi - Nabarmendu balioak menu-barran,\nKonturatuko zara testu guztia beltzez agertzen dela, zenbakiak urdinez eta formulak berdez.\nOharra: Gelaxka zuzenean testu-gelaxka gisa formateatzeko, jarri apostrofoa ( ` ) hitzaren aurretik. Adib.: `Prezioa\nAzkenean badirudi orria itxura hartzen ari dela!\nOrrialde-ezarpenak definituko ditugu orain. Beharbada errazagoa egingo zaizu orriak estilo horizontalean jarrita lan egitea. Horretarako ondorengoa egin behar duzu:\nHautatu Formatua - Orrialdea menu-barran\nEgin klik `Orrialdea' fitxan\n'Orientazioa' aukeran, egin klik `Horizontala' aukera-botoian\nBerretsi `Ados' botoiarekin\nOrria formatu horizontalarekin gorde dela egiaztatzeko, egin klik menu-barrako Fitxategia - Aurrebista aukeran.\nAipatutako elkarrizketa-koadroan goiburukoa, orri-oina eta orrialde-zenbakiak gehi ditzakezu.\nHona hemen xehetasun gehiago:\nMenu-barran hautatu Formatua - Orrialdea\nEgin klik `Orri-oina' fitxan\nAgertzen den leihoan, hautatu `Orri-oina aktibatuta' aukera\nOrri-oinari ertza edo atzeko planoa ezarri nahi badiozu, sakatu `Gehiago' botoia\nEgin klik `Editatu' botoian\nLeiho bat agertuko da eta hiru leiho txiki eta hainbat ikono ikusiko dituzu bertan. Orri-oinean txertatutako tabulazio-markei dagozkie leiho txikiak eta ikonoak, berriz, eremu-instrukzioei. Guri interesatzen zaiguna diesearen ikurra (#) duena da.\nKurtsorea jarri erabili nahi duzun leiho txikiaren gainean\nEgin klik `Orrialdea' ikonoan (# ikurrarekin irudikatua), eta orrialde-zenbakia agertuko da hautatutako leihoan\n`Orrialde-estiloa'ren leihora itzultzeko, egin klik `Ados' botoian.\nLeihoa ixteko, egin klik `Ados' botoian.\nOharra: Nahi duzun testua txerta dezakezu goiburukoetan nahiz orri-oinetan, baita enpresaren logotipoa ere.\n4. Lana inprimatzea\nBeharbada kalkulu-orriaren zati bat bakarrik inprimatu nahiko duzu, edo orri bat bakarrik, edo agian karpeta osoa.\nOrriaren area bat bakarrik inprimatzeko hau egin behar duzu:\nHautatu inprimatu nahi duzun area saguarekin edo teklatuarekin.\nHautatu Formatua - Inprimatze-areak... menu-barran.\nHautatutako inprimatze-area bi marra gris ilunekin adierazten dela ikusiko duzu. Area egokia hautatu duzula egiaztatzeko, ikusi inprimatze-arearen aurrebista.\nOharra: Formatua - Inprimatze-areak goitibeherako menuandokumentuko beste area batzuk ere gehi ditzakezu inprimatzeko. Hautatu area eta egin klik Gehitu aukeran. Bigarren inprimatze-area hori beste orrialde batean inprimatuko da, nahiz eta pantailan orri berean agertu.\nKarpetako orri bakarra inprimatzeko:\negin klik menu-barrako Fitxategia - Inprimatu aukeran\n`Inprimatze-areak' aukera hautatzean agertzen den elkarrizketa-koadroan egin klik `Orrialdeak' aukera-botoian eta sartu inprimatu nahi duzun orrialdearen zenbakia.\nInprimatzen hasteko, egin klik `Ados' botoian\nElkarrizketa-koadroko Inprimatze-arearen eremu berean, adibidez, (2,3) ere jar dezakezu 2 eta 3 orrialdeak inprimatzeko edo (2-5) 2 eta 5 arteko orrialdeak inprimatzeko (biak barne).\nInprimatzeko modurik azkarrena hau da: aurrena hautatu inprimatu nahi dituzun orriak eta ondoren egin klik funtzioen barrako 'inprimatu' ikonoan. Horretarako:\nEgin klik orriaren behealdeko orri-fitxan eta hautatu inprimatu nahi dituzun orriak, KTRL tekla sakatuta mantenduz. Horrela hautapen anizkoitza egingo duzu, hau da, hainbat orri sartuko dituzu hautapenean.\nEgin klik funtzio-barrako `Inprimatze bizkorra'ren ikonoan. Berehala inprimatzen hasiko da.\nHautapena desegiteko, egin klik berriro orri-fitxan eta mantendu sakatuta KTRL tekla.\nOrriko zutabe edo errenkada jakin batzuk bakarrik inprimatzeko:\nHautatu inprimatu beharreko errenkadak edo zutabeak\nHautatu menu-barrako `Fitxategia - Inprimatu' komandoa\nElkarrizketa-koadro bat agertuko da eta egin klik `Inprimatze-area'ko `Hautapena' aukera-botoian\nEgilea: Sophie Gautier\nEskerrak: Alexander Thurgood-i, bere lan baliotsuagatik\nIntegrazioa : Gianluca Turconi\nAzken aldaketa: 2002ko urtarrilaren 16a\nKontaktuak: OpenOffice.org dokumentazio-proiektuahttp://whiteboard.openoffice.org/doc/index.html\nItzulpena: Eusko Jaurlaritzako Hizkuntza Politikarako Sailburuordetza (hizkpol@ej-gv.es)


Euskararen Eguna 2016: Ekitaldiak Donostian, Bilbon, Gasteizen...\nZer egin dezaket nik Euskararen Egunean?\nE.G. | EITB.EUS\nHamaika ekitaldi antolatu dituzte Euskal Herriko hiriburu eta herrietan. Gal ez ditzazun, laburbilduma egin dugu.\nEuskararen Txantxangorria lehiaketan parte hartu zuen argazkietako bat. EiTB\nEAEko erakundeek Euskararen Eguneko adierazpena adostu dute\nEuskararen jakintza goraka doa, baina erabilera ez\nZer egin dezaket nik euskararen alde? Horixe da 2016ko Euskararen Eguneko adierazpen bateratuak botatako galdea. Norberak hizkuntzaren alde asko egin dezakeela sinetsita, konpromiso pertsonalerako deia egin du ia 500 atxikimendu jaso dituen aldarriak.\nHari beretik tiraka, hamaikatxo dira Euskararen Egunaren harira antolatutako ekitaldiak. Aurten abenduaren 3a larunbata egokitu denez, hitzorduak ostiralera aurreratu dituenik bada, eta asteburu osoa ekitaldiz zipriztindu dutenak ere franko dira.\nHego Euskal Herriko hiriburuetan antolatutako ekimenen laburbilduma, segidan:\nEkitaldiz beteta dator Gipuzkoako hiriburuko agenda asteburu honetan: guztira, 170. Donostiako 15 auzoetan antolatu dituzte ospakizunak, gehienak abenduaren 2an eta 3an.\nMintzapraktika sustatzeko, urteroko Mintzodromoa egingo dute ostiralean San Telmo Museoan.\nDonostiako Udalak udaletxean egingo du ekitaldi nagusia, 18:30etik hasita. Aurtengo lelotik tiraka, "Zer egin dezaket nik euskararen alde? 2016 adibide" izena jarri diote ekitaldi irekiari. Europako Kultur Hiriburutzaren baitan, urtean zehar euskara eta hizkuntza aniztasunarekin lotuta egin diren proiektuen berri emango dute.\nBertsolaritza maite dutenek, berriz, "Donostia bertsotan" saioa edukiko dute dagoeneko begiz jota. Ostiralean izango da, Imanol Larzabal aretoan (22:30). Amets Arzallus, Beñat Gaztelumendi, Uxue Alberdi eta Alaia Martin arituko dira oholtza gainean.\nArzallus eta Martin, taula gainean ibiliko diren bertsolarietako bi. Argazkia: EiTB\nEkitaldi bereziren baten bila daudenek, aldiz, Loiolara jo beharko dute. Mikel Pagadiren gidoiarekin auzotarrek grabatutako "Loiolako X Expedienteak" bideoa eskainiko baitute kultur etxean (19:00).\nEtxeko txikienentzat, bi zita: "Lur eta Urtziren bidaia" ipuina (Amarako Ernest Lluck kultur etxean, 17:30ean) eta "Galtzagorriak" Txotxongillo Taldearen ikuskizuna (Martuteneko Etxarrienean, 18:00etan).\nGainerako ekitaldiak, auzoz auzo, DonostiaEuskaraz.eus webgunean.\nEuskararen Egunean ere, denetarik izango da: bertso-saioak, umeentzako ekitaldiak, zinema euskaraz?\nAukera zabalaren artean, hiru ekimen aipagarri: Donostiako Kantu Zaharren Afaria izango da Kursaalen, 20:00etan. Bertaratzen direnek Ni Neu jatetxeak eskainitako afariaz gozatzeko aukera izango dute, eta kantutegi tradizionaleko abestiak kantatuz parte hartuko dute. ETBk grabatuko du afari-legea.\nLarratxon, Juan Mari Irigoienen "Ipuin batean bezala" irakurriko dute plazan. 13:00etan da hitzordua. Ordu erdi lehenago, Martutenen, "Engraxi eta Klaus egun batez Martutenen" Juan Luis Zabalak idatzitako eta auzo horretako bizilagunek elkarlanean grabatu eta kontatutako ipuinaren aurkezpena egingo dute.\nGainerako ekitaldiak, hemen, auzoz auzo.\nArabako hiriburuan, azaroaren 26an hasi ziren Euskararen Eguna ospatzen, baina oraindik badago zer ikusi eta zer entzun.\nAbenduaren 2an, ostiralez, Vitoria-Gasteiz itzulpen sariak banatuko dira, hauek ere Oihaneder Euskararen Etxean. Patxi Zubizarreta (Dalai Lamaren zaldiak) eta Koro Navarro (Katu beltza eta izumenezko beste ipuin batzuk) dira aurtengo saridunak.\nZubizarreta, artxiboko argazki batean. EiTB\nEgun handirako, abenduaren 3rako, hainbat ekitaldi antolatu dituzte. Umeei zuzendutako batekin hasiko dute eguna. "Zikoinak" filma ikusgai izango da Florida zinemetan (12:00).\nArratsaldean, 19:00etan hasita, "Euskaraz Bizi Nahi dugu" bertso-bideoklipa aurkeztuko dute Oihaneder Euskararen Etxean. Hura amaituta, kalejira egingo dute Andre Maria Zuriaren plazaraino, eta hantxe, Geu elkarteak antolatuta, "Euskarak 365 egun kandelen mosaikoa" piztuko dute.\nBizkaiko hiriburuak ere, euskaraz hartuko du arnasa datozen egunetan. Abenduaren 2an, literatura eta musika uztartuko dituen ikuskizuna izango da Bidebarrietako liburutegian (19:30). "Larruaren kodea da nola" izenpean, Agur Meabe idazlearen eta Mikel Inunziaga Inun musikariaren emariak batuko dituzte emanaldian.\nAbenduaren 2an, Lauaxeta Sariak banatuko ditu Bizkaiko Foru Aldundiak (11:30). Aurten Ohorezko sari indibiduala Jose Angel Iribarrek jasoko du, eta taldekoa, berriz, Bizkaiko euskaltegiek. Juan Kruz Igerabide, Garazi Ugalde eta Hannot Mintegia dira beste saridunak.\nIribarri emango diote aurten Ohorezko Lauaxeta Saria. Argazkia: EiTB\nEuskaltzaindia omentzeko, ekitaldi instituzionala egingo du Udalak, 13:00etatik aurrera.\nAsko dira Bilboko auzoetan Euskararen Egunaren harira antolatukoak. Otxarkoagan honakoak prestatu ditu Mahatserri kultur elkarteak:\nLarunbatean ospatuko dugu #EuskararenEguna #Otxarkoaga-n pic.twitter.com/V96kIsPfrz\n? mahatserri (@mahatserri) 28 de noviembre de 2016\nEta Atxurin honakoak daude iragarrita:\nEuskararen Astea #atxuri #bilbao\nMunduko Ahozko Inprobisazioa etabar!\nZabaldu! https://t.co/FKDTFOu2kR#atxurigorri pic.twitter.com/TU142h8K82\n? hika ateneo (@hikaateneo) 30 de noviembre de 2016\nLehen aldiz, Euskararen Eguna ofizialki ospatuko dute Nafarroan, eta ekitaldi andana antolatu du Gobernuak Iruñean, Altsasun eta Tuteran.\nHiriburuan, haurrei zuzendutako emanaldiak eta kontzertuak daude aurreikusita abenduaren 3an. Etxeko txikienentzat, "Txantxariak" ikuskizuna eskainiko dute Antoniutti parkean, 11:30ean, kantuekin eta musikarekin jolas egiteko aukera izango dute 3 eta 12 urte bitarteko umeek.\nLeku berean, baina 20:30ean, Irunberriko Altxatu hirukotearen kontzertua izango da. Eguna Oihan Vega DJ ezagunaren disko-festarekin bukatuko da.\nAltsasun, "Euskaraz jolastu" haur jolasen ikuskizuna dago aurreikusita, Dindaia Fundazioaren eskutik, Iortia plazan, 11:00etatik 13:00etara. Horrez gain, euskarazko zinema zikloa antolatu dute. Abenduaren 3an bertan, 20:00etan, Jon Maiak zuzendutako "Gutik zura" dokumentala eskainiko dute. Biharamunean, 17:00etan, "Zikoinak" umeentzako filma emango dute.\nTuteran ere, "Euskaraz jolastu" haur ikuskizuna taularatuko dute, euskaraz eta gaztelaniaz, 17:00etatik 19:00etara, Lestonnac gizarte etxean.\nEuskara eguna 2021


Mamulogia | Kultura | Berria\nJacques Derrida frantses filosofoa, 2014ko otsailaren 15eko —hil baino zortzi hilabete lehenagoko— argazkian. EFE Tamaina handiagoan ikusi\nLiteraturak errealitatea pentsatzeko balio badu, bada aspalditik errealitate hori argitzeko deigarria egin zaidan motibo bat. Jokin Muñozen Joan Zaretenean nobelan presoen erretratuak ageri dira, denborarekin erretratu horiek marrazki itzalezko bilakatu ziren nolabait Euskal Gatazkaren izaera gero eta mamutuagoa aditzera emateko. Narratzaileak ideia horretan sakontzen du gainera.\nGerora irakurri ditut euskal literaturan Euskal Gatazkaren, ez bakarrik, izaera fantasmala azaltzen duten nobela eta ipuinak: Twist-eko lehen kapitulua, esaterako, edo Jokin Muñoz beraren Bizia Lo-ko azken ipuina, edo Iban Zalduaren Pareko tabernan ipuina, egunkari honetan agertu zena.\nHauntology deitzen da gauzen izaera fantasmaletik kultura ikerketa egiten duen ildoa. Derridak Mendebaldeko ontologia eraisteko proiektuan garatu zuen azken kontzeptua izan zen Mamulogia. Derridarendako, kontzeptu oro, zeinu oro, beste zeinu eta kontzeptuek sorgindurik dute, eta beraz, ontologiak barik mamulogiak hobe deskriba dezake errealitatea. Mamuak izango dira, hartara, ez han ez hemen, edo han izanik hona izanik, nahi baduzue, ez bizien artean ez hilen artean, funtsezko figura errealitatea adierazteko.\nLekuko hori jasorik Mark Fisherrek argudiatu du bere Ghost of my life: writing on depression, hauntology and lost futures delakoan, denbora bere erroetatik aterea dagoen garaiak bizitzen ari garela, neoliberalismoak historiaren bukaeran paratu gaituenez, aurrean ez dugu ezer eta, ondorioz, iraganean amestu eta izango ez diren etorkizunen nostalgian murgildurik gabiltzala. Teknologiak, mugikorrak aipatzen ditu batez ere, denbora eta espazioaren hautematea aldarazi digunez, denbora loka egotearen sentsazioa areagotu egin da, ez baikaude ez hemen ez han. Espazioak eta denborak errealitatea galdu dute eta oraina da nagusi; ez, ordea, carpe diem denbora, baizik eta orain espektrala, joandako iragan eta ezinezko etorkizunaren arteko ez-denboran.\nIdeia hori hobe ulertzeko Burialen Untrue edo Ariel Pinken Oddities and Sodomies entzutea besterik ez dago. Iraganeko soinuek etorkizun ezinezko bat erakusten dute. Espektrala da dena.\nAurreko Jokin Muñozen figura harturik orain gatazka bukatu delako itxurak egiten ditugula, oraindik ere badira presoak errealitate espektral horren adierazgarri: hildako biziak? Eta hildakoak Iban Zalduaren ipuinean bezala, heriotzaz harandi etorri eta nor garen erakutsiko digute? Sorgindurik(mamuturik?) gaude ala Euskal Gatazka zen hura bukaturik dago, zauria itxita eta ez zaigu fantasia traumatiko moduan inoiz itzuliko?\nJoseba Gabilondok From Postcolonial Tourism to Postimperial Melodrama: Fernando Aramburu's Patria as Spanish Terrorism-Pornography saioan zera dio: Euskal Gatazkaren ezin adierazia gobernatu ahal izateko bi bide ireki dira euskarazko narratibaren baitan. Bata, gatazka eszenario bihurtu zaigu, mamu ekidinezin. Eta, biga, Mikel Ayerberen intuizio bati jarraiki gatazkaren inguruko nobelak metaliterario bilakatu dira, hori baita gatazkak ez sorgintzeko modua. Nik hirugarren bat proposatuko dut hemen: mamuen literatura egin eta mamulogiatik interpretatu. Gizona bere bakardadean nobelako Carlos pertsonaia espektrala da, ahotsek sorgindua. Abaitua Ortiz de Zarateren fantasma moduan irakur daiteke. Hiruko-ko Yves Kerguel komisarioaren begiradan Iparraldearen espektroa ageri da. Twist nobela osoa Lasa eta Zabalak sorgindurik dago.\nGaur egun preso bat aterako balitz mamuaren ezaugarri guztiak lituzke, hildakoen artetik itzuliko bailitzateke jada berea ez den errealitate batera. Zer esango luke amestu zuen etorkizun ez-konplitu hartaz? Nola salatuko luke gure teknologia inon ez egotera behartzen gaituena? Eta biktima bat hildakoen artetik itzuliko balitz? Zer ikusiko luke bere biktimatasunetik? Mendekua nahi luke? Pozik legoke gizartea egiten ari den doluarekin? Zer kontatuko luke hiltzaileekin beste aldean izandako elkarbizitzaz? Eta fantasma hori hurrengo hauteskundeetako hautagai balitz izango ez den zein etorkizun marraztuko liguke? Vox frankismoaren mamu iratzarritzat joko luke?


Antzarak arrano bihurtuta\n22 otsaila, 2021 Bide urratzaileak 479\nArrano Beltza (Lazkao)\nBerrogei urteko ibilbidea eginda desegin zen Drindots talde ezaguna iaz. Baina talde hark, izan zuen aurrekari bat: Arrano Beltza. 1981. urtean sortu zen Lazkaon, Alberto Pelaezek herriko hiru gazterekin bat egin zuenean. Jon Urdangarin, Triku Agirrezabala eta Josune Albisu txikitako lagunak ziren. Alkartasuna Lizeoko jaialdi batean kantatu zuen Urdangarinek, ikasle garaian. Pelaez soinu teknikari moduan joan zen, eta «galdetu zidan ea banuen lagunik talde bat osatzeko, jende gaztearekin jo nahi zuela eta». Laurak elkartu eta «entseatu gabe, korrika eta presaka, baina ilusioz» egin zuten aurreneko emanaldia, Lazkaoko festetan, «Realak lehen liga irabazi zuen urtean».\nUdan egin zituzten hurrengoak, Iturmendin eta Hiriberri-Arakilen. Garai hartan, dantzaldiak oso bestelakoak izaten zirela dio Urdangarinek. «Egun osorako joaten ginen. Goizean kalejira egiten genuen etxez etxe. Bazkalondoan ere egiten zen, eta arratsaldez eta gauez plazako dantzaldia». Hiriberri-Arakilen, adibidez, hiru egunez segidan jo zuten.\nAldaketak etorri ziren gero. Albisuren ordez Iñigo Apaolaza hasi zen, eta 1984-85 urtean, Joxean Fuentes, Pelaezen tokian. Taldearen izena aldatzea pentsatu zuten, eta hala sortu zen Drindots. «Guretzat Arrano Beltzaren jarraipena izan zen», baina abestiak sortzen ere hasi ziren. Hala ere, sekula ez zituzten dantzaldiak eta herrietako festak utzi.\n« Idiazabalgo ekeratik goiko mugetara begiratoki apartean


“Elkarrekin eta norabide berean arraun egitea lortu behar dugu” | Armentia Ikastola\n“Elkarrekin eta norabide berean arraun egitea lortu behar dugu”\nJoan den astean abiatutako bideari jarraituz, aste honetan Kontseilu Errektorea osatzen duen beste guraso bat ezagutuko dugu. Marta Correak bigarren ikasturtea du bertan, baina ez da lehen aldia Ikastolako parte-hartzerako egituretan aritzen dena.\nZergatik sartu zinen Kontseilu Errektorean? Noiztik zara bertako kide? Ikastolako beste egituretan parte hartu duzu aurretik?\nKontseilu Errektorean kideak behar zirela, eta horregatik animatu nintzen. Aurtengoa bigarren ikasturtea dut. Baina lehen ere Kontseilu Errektorea ezagun nuen. Guraso Elkarteko, Armentxoko, kide nintzen; eta haren izenean joaten nintzen Kontseilu Errektorera.\nZein funtzio betetzen duzu bertan?\nIdazkaria naiz bertan, eta akta jasotzeaz gain, beste kontseilukideen funtzio berberak ditut. Bileretan urteko plangintzako puntuak zein unean-uneko arazoak tratatzen ditugu. Gure helburua da gaiak ahalik eta hobekien bideratzea; betiere, ikastolaren ikuspegi orokorra galdu gabe; eta, jakina, ahaztu gabe kooperatiba garela.\nZer egin dezake Kontseilu Errektoreak gurasoen iritziak bideratzeko?\nLehen pausua komunikazioa da, hartu-emana egon behar du. Horregatik, familia guztien eskura jarri ditugu gure helbideak webgunean. Helburua da komunikazioa bermatu ahal izatea.\nDena dela, jakitun gara familien komunikazio-kanal zuzenena tutorea dela. Eta egunerokoan hara jotzen dutela, baina gu prest gaude familiei entzuteko.\nZer eskatuko zenieke familiei?\nBatzuetan, ematen du alde batean familiak eta beste aldean Kontseilu Errektorea dagoela. Gu familien parte gara, eta familiek aukeratu gaituzte; ordezkariak gara.\nBeraz, elkarrekin eta norabide berean arraun egitea lortu behar dugu. Seguru naiz, indarrak batzen baditugu, Armentia Ikastola indartuta aterako dela.


J.C. Pouey-k eta bere aurrekoek bere garaian proposatu zuten bera eta orain gure egiten duguna:\n“ikasketa eta ikerketa, irakastea eta azaltzea zer den Osteopatia, jatorrian ulertzen zen bezala, eta osteopatian sorburu izan duten beste esku-terapietatik bereiztea. Forma behatu zuten, baina bere garaian Andrew Taylor Still-ek deskribatutako osteopatia-oinarriak ahaztu zituzten."\nAldian behingo topaketak\nOsteopatiari buruzko ezagutza partekatzeko eta praktikekin hobetzeko asmoz\nErakunde akademiko gisa, aldian behingo bilkurak egiten ditugu, osteopatiari buruzko ikasketei eta ikerketari eusteko. Bilkura horiek jakintza eta esperientzia osteopatikoa partekatzeko aukera ematen dute. Partekatze hori hainbat eratara egiten da: saio klinikoen bidez, gai jakin bati buruz arituz edo Akademiakoak ez diren erreferentziako osteopatak gonbidatuz.\nOsteopatiaren alorrean 25 urte baino gehiagoko ibilbidea\nOsteopatia transmititzea da AOCren helburuetako bat; osteopata berriak formatzea da gure zutabeetako bat. 2021. urtean hasiko da Osteopatia Formazioren 7. promozioa, UNED-Bergara Ikastetxe Elkartuak antolatutakoa, AOCren laguntzarekin.\nAOCk antolatutako osteopatia-formazioari ekin zitzaion. Formazio horren 7. promozioa hasiko da 2021. urtean.\nOsteopatia Elkarte Eusko-Nafarrak (OEEN elkarteak) izena aldatu zuen eta Garezurreko Osteopatia Akademia (AOC) izena hartu zuen. J.C. Pouey hil zenean, haren ikasle zuzenek irakaskuntzarekin jarraitzeko lekukoa hartu genuen.\n1992an sortu zen Osteopatia Elkarte Eusko-Nafarra (OEEN). Garai horretan Elkarteko kide guztiak Jean Claude Henry Pouey-ren Osteopatian diplomatua (OD) eta Osteopatia Erregistroko Kidea Frantzian (OEK) ikasleak ginen.\nEskerrik asko Osteopatia hobeto ulertzen laguntzeagatik\nBernard Barillon-en ikasle zuzena\nAOCeko kide numerarioa izan zen\n“Zehaztasun zientifikodun gizona eta osteopatia-printzipioen defendatzaile leiala”\nH. Magoun-en ikaslea. AOCeko ohorezko kidea, eta Ameriketako Osteopatia Akademiako kidea. Osteopatiaren hasierako enborraren eta Frantziaren arteko lotura izan zen. Batzuek Barillon ezagutzeko aukera izan genuen, eta lanean ikusi ondoren, konturatu ginen Jean Claude-k egindako ekarpenek jauzi ebolutiboa eragin zutela, eta horrek adierazten du osteopatia “zerbait bizia” dela.\nSutherland-en ikaslea. Sutherland-en oinordeko espiritual gisa hartu zuten, printzipio edo doktrina osteopatikoen eramailea izan baitzen.\n“Inoiz ez dugu behar adina aldiz errepikatuko ukipen leuna eta ekintza arina direla oinarria bai posizioaren eta mugimenduaren haztapenarena eta bai tratamenduarena”\nA.T. Still-en ikasle bereizezina. Osteopatiarako pertsona gakoa. Burezurrean aplikatu zuen Still-ek gorputzerako irakatsitako guztia.\n“Ahalbidetu iezaiozu barruko funtzio fisiologikoari azaleratzea duen potentzia hutsezinaz kanpotik datorren indar itsua aplikatu aurretik”\n“Pentsatzen-sentitzen-ikusten duten hatzak dira gure tresna. Ehunak nola mugitzen diren sentitzen eta ikusten dute. Arte horri Osteopatia deritzo.\nOsteopatiaren aitatzat hartzen da. Still-en garaian ideien iraultza gertatu zen zientzia alorrean. Paradigma berria hasi zen esnatzen; osasuna/gaixotasuna paradigmari buruzko ikuspegi berria.\n“Medikuaren helburuak beharko luke osasuna bilatzea. Edozeinek topa dezake gaixotasuna”.\nBeste osteopata batzuk\nJakina da Osteopatiaren historian beste osteopata batzuk egon direla, eta horiek ere jakintza-iturri eztabaidaezinak izan dira eta ez ditugu ahaztu behar, hala nola, J.M. Littlejhon, Daniel David Palmer, Charlotte Weaver, Thomas Schooley, Viola Frymann, Rollin Becker, Anne Wales, John Upledger, André Brunel, eta abar.\nPDB Barillon-en gutuna\nPDB Barillon-en gutuna Osteopatia\nElkarte Eusko-Nafarrari eskerrak emateko.\nAkademiari buruz gehiago\njakiteko deskargatu gure pdf-a